2 Tui 1 | iVolatabu ena Internet | Vakadewa ni Vuravura Vou\nVakatekivu Lako Yani Vunau ni Soro Tiko Voli Mai na Lekutu Vakarua Josua Dauveilewai Ruci 1 Samuela 2 Samuela 1 Tui 2 Tui 1 Veigauna 2 Veigauna Esera Niemaia Esiteri Jope Same Vosa Vakaibalebale Dauvunau Sere i Solomoni Aisea Jeremaia Lele i Jeremaia Isikeli Taniela Osea Joeli Emosi Opetaia Jona Maika Neumi Apakuki Sefanaia Akeai Sakaraia Malakai Maciu Marika Luke Joni Cakacaka Roma 1 Korinica 2 Korinica Kalatia Efeso Filipai Kolosa 1 Cesalonaika 2 Cesalonaika 1 Timoci 2 Timoci Taito Filimoni Iperiu Jemesa 1 Pita 2 Pita 1 Joni 2 Joni 3 Joni Juta Vakatakila 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25\niKarua ni Tui 1:1-18\nParofisaitaka o Ilaija na mate nei Esaia (1-18)\n1 Ni sa mate o Eapi e vorati Isireli o Moapi.+ 2 E qai lutu o Esaia mai na isogoniqara ena nona rumu ena tabavale e cake mai Samaria mani mavoa. E talai ira na nona italai, e tukuna vei ira: “Moni lai tarogi Pealisipupi na kalou ni Ekironi+ seu na bula mai na mavoa qo se sega.”+ 3 Ia e vosa na agilosi i Jiova vei Ilaija*+ na turaga ni Tisipa: “Mo tucake, mo lai tavaki ira na italai nei tui Samaria, mo kaya vei ira, ‘Sa sega na Kalou e Isireli moni lai tarogi Pealisipupi kina na kalou ni Ekironi?+ 4 Qo na ka e tukuna o Jiova: “O na sega ni biuta na idavodavo o davo tiko kina, ni o na mate dina ga.”’” E lako sara yani o Ilaija. 5 Nira lesu na italai vua na tui, e kaya sara vei ira: “Na cava oni lesuva mai?” 6 Era kaya vua: “E mai tavaki keimami e dua na turaga, e kaya vei keimami, ‘Moni lako, moni lesu vua na tui e talai kemuni mai, moni tukuna vua, “Qo na ka e tukuna o Jiova: ‘Sa sega na Kalou e Isireli moni lai tarogi Pealisipupi kina na kalou ni Ekironi? O na sega ni biuta na idavodavo o davo tiko kina, ni o na mate dina ga.’”’”+ 7 E tarogi ira: “E vakacava na irairai ni turaga e lako cake mai me mai sotavi kemuni qai tukuna vei kemuni na vosa qo?” 8 Era kaya vua: “E vakaisulu vutinimanumanu na turaga qo,+ e vakabeleti kulinimanumanu na tolona.”+ E kaya sara: “Qori o Ilaija na turaga ni Tisipa.” 9 E mani tala na tui vei Ilaija e dua na turaga ni le 50 kei na nona le 50. Ni lako cake yani vua, e dabe toka o Ilaija ena dela ni ulunivanua. E kaya vua: “O iko na tamata ni Kalou dina,+ e tukuna na tui, ‘Mo lako sobu mai.’” 10 Ia e kaya o Ilaija vua na turaga ni le 50: “Keu tamata ni Kalou, me lako sobu mai lomalagi na bukawaqa+ me yameci iko kei ira na nomu le 50.” E mani lako sobu mai lomalagi na bukawaqa qai yameci koya kei ira na nona le 50. 11 E tala tale na tui e dua na turaga ni le 50 kei na nona le 50. E lai kaya vua: “O iko na tamata ni Kalou dina, qo na ka e tukuna na tui, ‘Mo lako sobu mai vakatotolo.’” 12 Ia e kaya vei ira o Ilaija: “Keu tamata ni Kalou dina, me lako sobu mai lomalagi na bukawaqa me yameci iko kei ira na nomu le 50.” E mani lako sobu mai lomalagi na bukawaqa ni Kalou qai yameci koya kei ira na nona le 50. 13 E tala tale na tui na ikatolu ni nodra turaga na le 50 kei na nona le 50. Ia e lako cake na ikatolu ni nodra turaga na le 50, e tekiduru e mata i Ilaija qai vakamasuti koya, e kaya: “Kemuni na tamata ni Kalou dina, me talei mada ga e matamuni na noqu bula kei na nodra bula na le 50 na nomuni dauveiqaravi qo. 14 E lako sobu mai lomalagi na bukawaqa qai yameci rau na turaga ni le 50 kei na nodrau le 50, ia qo me talei mada ga e matamuni na noqu bula.” 15 E kaya sara vei Ilaija na agilosi i Jiova: “Mo lako sobu vata kei koya. Kua ni rerevaki koya.” E duri o Ilaija me lako sobu vata kei koya vua na tui. 16 E kaya vua na tui o Ilaija, “Qo na ka e tukuna o Jiova: ‘O talai ira na italai vei Pealisipupi na kalou ni Ekironi.+ Sa sega na Kalou e Isireli?+ Na cava o sega ni taroga kina na nona vosa? O na sega sara ni biuta na idavodavo o davo tiko kina, ni o na mate dina ga.’” 17 E mani mate me vaka na vosa i Jiova e tukuna o Ilaija, ia ni sega na luvena, e tui sara o Jorami*+ me sosomitaki koya, ena ikarua ni yabaki i Jorami+ na luvei Josafati na tui Juta. 18 Na vo ni itukutuku me baleti Esaia,+ na ka e cakava, e volai ena ivola ni itukutuku ni nodra gauna na tui Isireli.\n^ Kena ibalebale “Noqu Kalou o Jiova.”\n^ Oya na taci Esaia.


TLTB - Dau Vakatukutuku\n► iTaukei ► Na TLTB ► Dau Vakatukutuku\nNa Matabose e yalataka me kunei enai tovo ni nona veiqaravi na vakarorogo, muri lewa, tovo vinaka kei na cakacaka vakasavasava ena veitabana kece e veiqaravi kina. E namaka talega na Matabose mera cakacaka ena loma ni lawa na kenai vakailesilesi, mera i tovo vinaka ka laveta tiko na veika e dau vakaliuca na Matabose ena veika kece e qaravi se veiqaravi kina.\nNi dua na vakailesilesi se dua na lewenivanua e kila se raica e dua nai tovo e sega ni kilikili, e tiko vua na dodonu me tukuna, ka tiko na kena gaunisala dodonu, ni bera ni qai vakasaqarai na kenai wali e taudaku. Oqo e baleti ira na vakailesilesi, iratou na lewe ni Matabose, kei ira kece e tiko na kedra i sema kina TLTB.\nNai tovo tawa kilikili eso e okati kina na veivakamavoataki, vakasabusabu, vakacaca, veibeci, i valavala kaukauwa, veivakarerei, veivakatotogani, veivakaduiduitaki, se nai valavala tawa kilikili tale eso e vakayacori ena vuku ni nona cakacaka se bisinisi e dua.\nNa Matabose ena dau maroroya matua na kenai tukutuku o koya e vakatukutuku mai!\nKevaka ko gadreva mo vakatukutuku ka ripotetaka e dua:\nVakauta na nomu ripote kina whistleblowing@tltb.com.fj se\nQirita na naba ni talevoni na 999 7796


Transmission Parts New & Used at Discounted Prices - 877-776-4600\nTiki ni biaulivaliva2019-03-08T11:40:01-05:00\nEda kauta voli kina tara tale, tiki ni biaulivaliva vou kei na kena e vakayagataki me baleta na levu ni rigs, iyaya kei na lori. Vei ira na noda vakailesilesi butavinaka tu rawa talega ni vukei iko ena tale eso taranisimisani-veisemati taro. Volia na vou ka vakayagataki OEM takoso na lori na tikina me baleta na Fuller, Eaton, Meritor ni Rockwell, Spicer, Mack kei na ZF. Sikova na noda webstore and view our parts for your transmission and save even more. Eda nona ivotavota na tikina me baleta e vakavuna kei na ivakaraitaki. Vauca na iyaya, tara cake tale na iyaya ni, na mama kei na pinion ni iwasewase, kunea na gaunisala, iDusidusi, splines, se na moto, Kevaka e vakayagataka e dua na iyaya e tu vei ena ivotavota!\nSiga vata ga a vakau na dua na vanua e vuravura ena transmissions me baleta na lori, katavila, iyaya ni bibi kei na semis ka vakakina na veitiki ni veisosomitaki. Sa tiko kece e vakavuna na kei na ivakaraitaki me baleta na nomu gagadre ni gacagaca.\nNa ivakaraitaki kece ena ivotavota ka na vakarau me waqa e vuravura raraba. E dua na veikacivi e taucoko. Waqa ni veiyasai vuravura, veiqaravi ni siga vata ga.\nKacivi nikua, ciqoma na nomu biaulivaliva ni mataka!\nKevaka o sega ni raica e dua na ka, ni yalovinaka ka solia vei keda e dua na veikacivi ka da na vukei iko na tiki e gadrevi. Eda kauta voli kina e dua na digidigi rabailevu ni vou, tara tale ka vakayagataki Semi-truck na veiyasai kei na iyaya ni Lalai me baleta na kena maroroi kei na ripea. Barausitaka ena noda digitaki na rabailevu ni wase ni drivetrain ni lori ni kila sara ena levu ni USA; vata kei na sivia 25 warehouses veiyasai Amerika, na veika kece sa tu vakarau me lako sara ga oqo!\nTransmissions and Differentials rebuilt by Pro Gear are covered with a one year, warranty ni sega ni yalani noda makawa. *Raica na\nwarranty. Warranties kece tale eso sa na na siqeleti.


The Fiji Times » Dau soli wai vaka-Viti mai Burelevu\nDau soli wai vaka-Viti mai Burelevu\n28 November, 2018, 11:07 am\nNA i solisoli ni dausoliwai oqo, e nodratou i solisoli mai na tubui keitou, ka veisolisoliki sobu tiko mai e na neitou mataqali, ka yacovi au sara mai e na gauna oqo.\nE vakadeitaka mai na i tukutuku oqori ki na Na i Lalakai ko Manoa Nakato, e na nona vale mai na koro ko Burelevu, e na yasana ko Ra.\nE kaya ko Nakato ni o ira na veiwatini ka ra sega tu ni vakaluveni, era dau gole yani ki vua na nona i tubutubu turaga, ka la’ki kerea kina na wai oqo.\nNa gauna ga era la’ki gunuva kina, ka vakatabuya na kena tabu, e sa na kune sara na gone, ka vuqa na gauna era qai dau vakavinavinaka yani ni sa mana na wai era la’ki kauta mai. Tomana na turaga yabaki 57 oqo, ni yaco sara vei ira na kai Idia, e ra lakova yani na wai, ka ra la’ki veitalanoataka wavoki na kena mana.\n“E tukuni tiko ni wai ni uwa, ia, na noqu raica tiko, e sega ni wai ni uwa walega, vuqa sara era sa sega ni rawati mai valenibula, ni ra mai gunuva ga na wai oqo, e takali sara ga na mate e kabiti ira tiko.\n“Au tukuna tiko qo niu sa vakadinadinataka, baleta niu losea ka’u gunuva niu se bera ni solia yani e tuba,” kaya o Nakato.\nKuria na nona i talanoa ni vakila o koya na bulabula ni yagona e na gauna e gunuva kina, ka se rawa ni cakava na cakacaka kaukauwa era dau cakava na cauravou, dina ni sa toso tiko na nona yabaki ni bula. E kaya na turaga oqo, ni o ira na la’ki kere wai, era na dau kauta yani na yaqona, vakacabori mei kerei ni wai, na gauna sa ciqomi oti kina, sa qai la’ki kari mai na tolo ni kau, ka kau mai kina na wai.\nNa gauna e sa vusoya tiko kina ko Nakato na wai, e sa na lose talega na yaqona ka sa kerei oti kina na wai. Oti oya e sa qai masulaki na wai, ka gunuva sara o koya e vinakata.\nE kaya o Nakato ni gauna ga e sa gunu oti kina, sa na qai soli vua e dua se rua na bilo yaqona, ka sa na i otioti ni yaqona e gunuva me yacova sara ni sa oti e vula tolu.\n“Na yaqona e gunuva o koya e vinakata na wai, e sa na i otioti, ka ni sa na nona yaqona talega ni tabu o ya.\n“E lewe levu sara era vakatabuya vakavinaka na tabu ni ra via bula, ia, o ira na vakatara, era na dau mai tekivu vou tale yani,” kaya o Nakato.\nKivei kemuni ga na lewe ni vanua, ka ko ni via kila na kena vakatataro matailalai tale e so, ni qai vakamuria cake tu ga yani vakamalua na gaunisala totoka na Kings Highway, ka la’ki volo e na yasana i mawi ni ko sa siviti Waimecia, ka volai tu mai e na dua na matanivola lelevu na “Savulelele Waterfall”, o na sega vakadua ni na calata na koro ko Burelevu, ka ni sa na wawa toka mai kina ko Nakato.\nKumar: 15,069 small business licenses issued in first three months


Vesu me 441 na Siga—Vakatarogi o Teymur kei Mafiza Akhmedov\nWILIKA ENA VOSA Afrikaans Albanian Armenian Azerbaijani Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Finnish French Georgian German Greek Hebrew Hungarian Indonesian Italian Japanese Kinyarwanda Kirghiz Korean Lingala Lithuanian Malay Myanmar Norwegian Polish Portuguese (Brazil) Portuguese (Portugal) Romanian Russian Serbian (Cyrillic) Serbian (Roman) Slovak Slovenian Spanish Swahili Swedish Turkish Twi Ukrainian Vietnamese Yoruba vakaViti\nEna ika4 ni Epereli, 2018 e vakadonuya na Peresitedi ni Kazakhstan o Nursultan Nazarbayev, na nona sere mai valeniveivesu o Brother Teymur Akhmedov. A vesu tu me 441 taucoko na siga. Era vesuki koya na vakailesilesi ni tukuna tiko vei ira eso tale na nona vakabauta vakalotu.\nNi oti ga vakalailai nona sere o Teymur, e vakatarogi sara kei watina o Mafiza ena tabana ni itukutuku (kilai me OPI) mai na itikotiko liu ni iVakadinadina i Jiova e Warwick, Niu Yoka. Gauna qo rau sa lesu tale ina nodrau itikotiko e Astana na koroturaga kei Kazakhstan. Qo na veika e vakatarogi kina sa vakalekalekataki eso me rawa ni matata.\nOPI: Tekivu mada vei Brother Akhmedov, vakamacalataki iko mada. Na gauna cava o iVakadinadina i Jiova kina?\nTeymur Akhmedov: Au papitaiso ena ika9 ni Okotova, 2005. Ni bera niu vulica na ka dina au sega ni vakabauta tu na Kalou. Vica vata na yabaki noqu sega ni vakabauta e dua na kalou se veika vakalotu. Gauna sa tekivu vuli kina o watiqu kei ira na iVakadinadina i Jiova au via kila sara ga na veika ratou veitalanoataka. Au dau duri tu ena daku ni katuba meu vakarogoci ratou lo tiko.\nAu kauai sara vakalevu niu kila ni vinaka qai veivakacegui na ka ratou vulica tiko. Ratou mani veikilaitaki au vei Brother Veslav, na iVakadinadina i Jiova e turaga ni Poladi, ia sa veiqaravi tiko e Kazakhstan. Na imatai ni gauna keirau veivosaki kina au tukuna vua: ‘Dua ga na taro au na tarogi iko kina. Keu lomavakacegu ena kena isau, o na noqu itokani daru na tomana na veitalanoa qo. Ia keu sega ni taleitaka, vosota sara, sa na yala tale ga kina na veivosaki qo.’ Au mani tarogi Brother Veslav na cava e dau yaco nida sa mate. E cega sara na Dauvunau 9:5 qai kaya, ‘Wilika qo, o na qai kila na kena isau.’ Gauna ga au wilika kina au kila ni qo na ka dina. Au vakadonuya me keirau na sota tale meu na vuli iVolatabu.\nToso nomu vuli iVolatabu o papitaiso sara ena 2005.\nTou veitalanoataka mada na veika e yaco ni bera nomu vesu. Ena Me 2016 o sotava eso na tagane ratou via kila na noda vakabauta na iVakadinadina i Jiova. Vica tale ga na vula dou sota tiko mo dou veivosakitaka na iVolatabu. Ni o vakasamataka lesu na gauna qori bau dua na ka ratou kaya se cakava e vakavuna mo lomatarotaro kina?\nTA: Io, au tukuna vei ratou ni vuli e dau caka yadudua ga sega ni vakailawalawa. Au vakatututaka sara me ratou vuli yadudua, ia na gauna kece au tukuna kina qori eratou cata, eratou kaya ni totoka ga na vuli vakailawalawa. So tale ga na gauna ratou dau sureta mai eso tale qai kerea meu tokaruataka na ka au a vakamacala kina ena macawa sa oti.\nMafiza Akhmedov: Au a tiko tale ga ena dua na gauna ni nodratou vuli va qori. Au raica ni ratou veivosakitaka tiko na veimatalotu, ia sa dua na gauna nodratou vuli tiko mai. Au raica tale ga ni tabavale ratou vakaicili tiko kina e sau levu sara ni vakatauvatani kei na ka era rawa ni sauma e levu na gonevuli. Au kaya sara ni ratou bula vutuniyau sega ni vakataki ira na vo ni gonevuli. Ia ratou sega ni taleitaka na ka au tukuna. Ni keirau sa biubiu, au a wawa tu e tuba eratou mani dreti Teymur qai kaya vua me kua tale vakadua ni kauti au yani.\nGauna cava o kila kina ni ratou sega dina ni via kilai keda na iVakadinadina i Jiova, ia ratou cakacaka tiko kei ira na ovisa vakalecaleca ni Kazakhstan na National Security Committee (se KNB)?\nTA: Au sa qai kila sara tu ga ni ratou cakacaka tiko kei na KNB ena gauna ni veilewai.\nCava nomu rai ni o sa vesu, o beitaki ni o “vakavuna tiko na veisei ni lotu” o tukuna tale ga ni “vinaka duadua ga nomu lotu”?\nTA: Na gauna au vesu kina au nanuma sara ga ni keitou na veitomani ina siteseni ni ovisa, ni ya na ka ratou kaya, me lai vakamatatataki kina eso na ka, oti au sere tale. Au tu vakarau meu vakamacalataki au kei na veika keitou dau veitalanoataka.\nAu kurabuitaka na veika e qai yaco, ia au sega ni rere. Au kidroataka vakalevu noqu beitaki niu vakavuna tiko na veisei ni lotu kei na tiko yavavala. Era dau tukuna ga na iVakadinadina i Jiova na ka era kila me baleti Jiova, sega tale ga nira kilai mera dau veicati se sega ni duavata. Au kila ni sega noqu cala, ena tokoni au o Jiova. Au lomaleqa, ia au nanuma lesu na ivakasala ena iVolatabu, “moni biuta vua [Jiova] na nomuni lomaocaoca kece, ni kauaitaki kemuni o koya.”—1 Pita 5:7.\nToso na gauna ena ika2 ni Me, 2017 ni o vesu tu vakawawa me tolu na vula ni bera ni o veilewai, e totogitaki iko na mataveilewai ni yasana e Astana mo yabaki lima e valeniveivesu, vakatabui tale ga mo veivakavulici ena iVolatabu me 3 tolu na yabaki. Cava nomu rai ena vakatulewa qori?\nTA: Na gauna e tau kina na lewa qori, au sa bolea meu vesu me lima na yabaki. E va qo noqu rai: ‘Keu vakatovolei tiko qo, ena kila ga o Jiova na kena balavu, kei na gauna me oti kina.’ Au tu vakarau meu waraki koya.\nValeniveivesu a vesu tu kina o Brother Akhmendov, ena siti o Pavlodar e Kazakhstan.\nKeimami kila tale ga ni gauna o vesu tiko kina o qai tauvimate bibi, e dina ya?\nTA: Io ni bera niu vesu au a tauvimate tu, qaravi tale ga vakavuniwai. Gauna au vesu kina mai mudu tu yani noqu qaravi vakavuniwai, tekivu kakana vakamalua na kequ mate.\nVakacava o iko Mafiza, cava nomu rai ena gauna qori?\nMA: Au rere au lomabibi tale ga vakalevu. Dredre tale ga meu vakatulewa vakataki au ni sa vesu o Teymur, ni 38 na yabaki neirau bula vakawati, keirau se sega vakadua ni veibiu. Ia e vakayaloqaqataki au o Teymur, e kaya: ‘Kua ni lomaleqa! Ena sosomitaka o Jiova na 5 na yabaki daru veibiu kina qo ena 25 tale na yabaki, ena ituvaki mada ga qo!’\nCava tale e vukei iko ni vesu tu o watimu?\nMA: O ira sara ga na mataveitacini era vukei au. Ni vesu tu o Teymur, au nanuma sara ga ni sega ni dua e mai sikovi au ena vuku ni ka e yaco. Era yadrava na KNB na neitou vale kei na veika e caka tiko kina.\nDua na siga e mai sikovi au e dua na qase ni vavakoso kei watina, e vakayaloqaqataki au sara ga. Au tarogi rau, ‘Drau sega ni rere na lako mai ke?’ Rau mani kaya, ‘Cava me keirau rere kina? Nikua era sa rawa ni kila na vakailesilesi na vanua eda tiko kina ena ka era biuta ena noda talevoni. Ena sega ni dredre nodra kila na vanua keirau tiko kina.’\nEra vakayaloqaqataki au na qase ena nodra veisiko ni veivakatawani, era kaya me kua ni vakayalolailaitaki au na veivakatovolei qori, ia meu kaukaua tiko ga vakayalo.\nTeymur, na cava e vukei iko mo vosota na veivakatovolei dredre qo me donu tale ga nomu rai?\nVesu toka qori o Brother Akhmedov ena nona loga e Almaty ni bera toka ga nona sereki. E vakatabui me qaravi vakavuniwai, ia ratou qai vakatara tale na vakailesilesi ni sa rivarivabitaki nona bula.\nTA: Noqu dau masu vei Jiova! Au dau masuta e veisiga na veidusimaki, kilaka, kei na kaukau meu marau, dei, qai yalodina tiko ga ena gauna dredre qori. Matata vinaka na isau ni noqu masu, ni tokoni au, au sega tale ga ni tiko taudua e valeniveivesu.\nVakayaloqaqataki au tale ga na wili iVolatabu. Ena dua na valeniveivesu e tiko kina na iVolatabu au dau vakayagataka e veigauna. Dua tale na valeniveivesu e tu ena laibri e dua na iVolatabu au dau lai wilika vakadua e veimacawa.\nE dei tale ga vei au na ka e kaya na tacida e vakavulici au ena iVolatabu. E dau kaya meda kua ni rerevaka na veivakatovolei. Au se nanuma tiko noqu tarogi koya: ‘Cava meu kua ni rere kina? Vakacava ke dredre qai vakarerevaki na ka au vakatovolei kina?’ E kaya ni o Jiova ena sega ni laiva meda vakatovolei ena ka eda na sega ni vosota rawa, ena vakayaloqaqataki keda tale ga meda vosota na veivakatovolei kece. (1 Korinica 10:13) Au sega vakadua ni guilecava na vakasama vakayalo qori niu tiko e valeniveivesu.\nCava nomu rai ni o kila nira sa rogoca na mataveitacini na kemu ituvaki, ra masulaki iko tale ga na tacimu vakayalo e vuravura raraba?\nTA: Au kila ni o Jiova ga e vukei au tiko, ni nona na isoqosoqo. Au vakadeitaka ni na sega ni biuti au, ena sereki au ena dua na siga.\nE lasa niu dau rerevaka mada ga na curu e valeniveivesu. Au domobulataka. Niu dau wilika na kedra italanoa na tacida era vesu tu au dau masulaka, ‘Jiova, au bolea na ka kece, ia me kua ga na valeniveivesu!’ Ia na gauna vata qori au dau taleitaka meu sikovi ira na tu e valeniveivesu meu veitalanoataka vata kei ira na ka dina. Niu taroga ke rawa niu vunau e kea, era kaya na tacida ni se sega ni vakatarai ena gauna ya na veisiko e valeniveivesu e Kazakhstan. Ni bera gona niu vesu, au marau, au rere tale ga. Ia au marau baleta ni sa na yaco na ka au dau tatadrataka tu, oya meu vunau e valeniveivesu.\nO bau vunau e valeniveivesu vei ira eso?\nTA: Io. Dua na gauna a vinakata e dua na vakailesilesi meu gole yani me keirau veivosaki. Niu curu yani ena nona rumu e kaya sara, ‘Au kila ni o iVakadinadina i Jiova kua ni tovolea mo vunau mai!’ Au mani kaya, ‘Sega ni noqu inaki qori.’ Oti e taroga, ‘O cei na yaca ni Kalou?’ Au tukuna sara, ‘Na yaca ni Kalou o Jiova.’ E taroga tale, ‘O cei ga o Jisu Karisito? Sega ni Kalou o koya?’ Au sauma, ‘Sega, e luve ni Kalou.’ E kaya sara, ‘Ia na cava ga era vakabauta kina na lotu Orthodox ni Kalou?’ Au kaya lesu, ‘Tarogi ira ga.’\nDua tale na gauna au vunau vei ira e rauta ni le 40 se sivia. Dua na vuniwai ni mona e mai raici ira na kaivesu. Ni keimami veivosakitaka na ulutaga ni vakawati, mani taroga sara o vuniwai na neimami rai ke dua e levu na watina. Era vakamacala kece kina.\nNi donui au mai, au kaya ni sega noqu ivakamacala, ia au taleitaka meu tukuna na nona rai e dua tale. Au qai cavuta qo: ‘Oya na vuna ena biuti tamana kina kei tinana o tagane, ena kabiti watina, erau na lewe dua ga.’ (Vakatekivu 2:24) Taroga sara o vuniwai, ‘O cei e nona rai qori?’ Au sauma lesu, ‘Na rai ni Kalou o Jiova o koya e buli keda. E tukuna ga e rua na tamata, sega ni sivia.’\nMani taroga tale, ‘Dua tale nomu nanuma se cava me kua ni sivia kina na watina e dua na tagane?’ Au cavuqaqataka sara na Maciu 7:12, e volai toka kina: “Na ka kece dou vinakata mera cakava vei kemudou na tamata, dou cakava tale ga vei ira.” Au qai vakamacalataka: ‘E tukuna qori o Jisu. Ia tarogi ira mada na turaga era dabe tiko qo, era vinakata me levu na karuadra tagane. Ke ra sega ni vinakata qori macala ga nira sega tale ga ni vinakata na watidra me levu na karuadra yalewa.’ E kaya sara o vuniwai ni taleitaka vakalevu na noqu ivakamacala ni vakatauvatani kei ira eso tale.\nE veivakauqeti dina ni o se rawa ga ni vunau ena ituvaki dredre!\nNi sega ni vakadonui vakavica nomu kerekere mo sere wili kina e dua na kerekere ina Mataveilewai Cecere e Kazakhstan, vakalawa sa sega tu ga ni caka rawa tale e dua na ka.\nIa ke o vinakata mo sere ena vinakati ga mo saini mo vakatusa ni o cala. Rawa ni o vakamacalataka mada qori, kei na vuna o sega ni saini kina?\nTA: Io, e tukuni vakavica vei au meu saini. E vaka ga me ivakaraitaki ni nodra lomani au, ia na ka meu sainitaka qori sa volai sara tu ga kina vakamatata niu sa vakatusa noqu cala, ni donu kece na veika au beitaki kina au vinakata tale ga meu vosoti. Dua tale na gauna e tukuni meu vola na ivola qori, meu kere veivosoti tale ga kina. Era vakarota na vakailesilesi meu vola ni cala noqu tukuna vei ira eso tale noqu vakabauta, au veivutunitaka na ka au cakava, au sa vakamamasu tiko meu sere niu sa tautauvimate.\nAu sega sara ga ni via cakava qori au qai tukuna ni vinaka cake meu na tu ga e valeniveivesu ena lewaeloma e vinaka, mai na noqu sere qai ora tu na lomaqu.\nVinaka vakalevu nomu ivakaraitaki ni vakabauta, kei nomu muria nomu lewaeloma.\nIa e qai yaco e dua na veisau o sega ni namaka. Rawa ni o vakamacalataka mada nomu sa qai kila ni o na sega ni totogitaki qai sereki mai valeniveivesu?\nTA: Dua na siga e lako yani ina noqu rumu e dua na yadra, e kaya ni dua e qiriti au mai. Au vakasamataka sara, ‘O cei ena via qiriti au mai?’ Niu vakabula yani, e vosa mai e dua na yalewa qai tukuna ni na gole mai valeniveivesu me sereki au. Sega sara ga niu kila na ka meu tukuna vua. Gauna sa oti kina nona vakamacala au tukuna sara na veika qori vua na luvequ tagane, niu sega ni via vakidacalataki watiqu ena itukutuku qori se qai vakanuinuikara tu kina.\nNi sa oti neirau veivosaki e taroga sara o yadra, ‘Na cava e kaya o koya drau veivosaki?’ Au tukuna sara vua ni rairai dua e veiwali tiko ga mai, ni tukuna ni na mai sereki au.\nO Mark Sanderson e dua na lewe ni iLawalawa Dauvakatulewa, Teymur kei Mafiza Akhmedov ni oti toka ga nona sere mai valeniveivesu o Brother Akhmedov.\nE kaya sara o yadra ni sega ni veiwali tiko na yalewa ya e dina na ka e tukuna.\nMafiza, vakacava o taleitaka na itukutuku ya?\nMA: Gauna e tukuna kina vei au o luvequ au nanuma tale ga ni veiwali tiko. Dua na gauna balavu neitou waraka tiko na itukutuku qori!\nKeimami rawa ni raitayaloyalotaka sara ga nomudrau sa sota ena marau ni oti e dua na yabaki nona vesu o Teymur!\nNi o vakasama lesu cava o vulica ena kena vakatovolei va qori nomu vakabauta?\nMA: Au nanuma sara na noqu dau tagica na kedrau itukutuku o Brother Bahram [Hemdemov] kei [Sister] Gulzira Hemdemov. [Era vesuki Brother Hemdemov na vakailesilesi e Turkmenistan ena Maji 2015. Ena ika19 ni Me, 2015 e vesu me va na yabaki e valeniveivesu ni beitaki vakailasu ni “uqeta tiko na veicati vakamatalotu” se bera tale ga ni sereki.] Ni se bera mada ga ni vesu o Teymur, au dau vakananuma voli na kena dredre vei Gulzira. Au via mokoti koya sara ga meu vakasavuya tale ga vua noqu iloloma bibi kei na noqu veitokoni. Na dredre keirau sotava kei Teymur, au via tukuna vua niu duavata tiko kei koya ena nona rarawa kei na mosi. Au kila ni na nuitaka na veitokoni i Jiova kei ira na mataveitacini me vakataki au ga.\nAu vakavinavinaka vakalevu vei ira na tacida ena nodra veitokoni, ira ena neirau ivavakoso, vaka kina o ira kece na lewe ni ivavakoso e vuravura raraba, na iLawalawa Dauvakatulewa, ira na loya kei na luvei keirau.\nTaura toka o Brother Akhmedov na ivola e vakadinadinataka na bokoci ni ka e beitaki kina ni oti toka ga nona sereki mai valeniveivesu.\nTA: Dua ga na ka au rawa ni kaya. E tiko na ka eda na vakatovolei kina. Ia eda na sega ni vakatovolei kece e valeniveivesu. Eso era vakacacani sara tiko ga vei ira na wekadra era sega ni vakabauta. So tale e rairai dredre nodra veimaliwai vinaka kei na dua na tacidra ena ivavakoso. Se mani cava eda vakatovolei kina eda na vakatulewataka yadudua meda tutaka na ivakavuvuli ni Kalou se kua. Ke da tutaka na ivakavuvuli qori, eda na qai rawa ni qaqa. Bibi meda ciqoma na ka eda vakatovolei kina, meda nanuma tale ga ni o Jiova ena vakaukauataki keda meda vosota.\nAu vakavinavinaka vei ratou na luvequ kei na noqu lewenivuvale ena nodratou veitokoni. E vakaukauataki au nodratou sega ni cegu na veisiko yani.\nAu via vakavinavinakataki ira tale ga na mataveitacini kece, ena nodra masu kei na nodra ivola veivakauqeti. Au kila ni oni sega vakadua ni biuti au. Na ka e yaco qo vei au e vakavuna meu lomani ira vakalevu na mataveitacini, vaqaqacotaka tale ga noqu veiwekani kei Jiova.


Vakaitaukei jeti vuka Charter dro mai-ki na yanuyanu ni cecere, Kearney, NE ni Hastings\nNa yanuyanu cecere ni dakoba vakaitaukei jeti Charter, Kearney, Hastings Nebraska waqavuka rede kabani volekati au kacivi 888-634-6151 me baleta na malanivosa totolo ena veiqaravi ni vuka ni maliwa lala. Na cava e na gauna ni Limousiine na veirumu ena vale ni na dakoba vinaka duadua kana kei na otela ena cecere na yanuyanu Nebraska kevaka o na vakayagataka na auwa ena iroro ni waqavuka ena kena vakacavari na onerous na jeke-ena iwalewale kei na veitaqomaki e jeke vata kei na udolu vakaudolu na vo ni pasidia itokani?\nKe o sa tuvanaka ena veisiko cecere na yanuyanu Nebraska me vakadinadinataka na vakayabaki biuvanua ni vulaitubutubu-gauna ni sandhill cranes se ki na veika e sotavi e parade tiko kina na na tatamusuki Harmony ena Okotova, oti e dodonu mo raibaleta na vinaka duadua na dakoba vale ni kana kei na otela ena cecere na yanuyanu Nebraska ka vakasamataka na nodra kunei na tu ni vuka ni jeti vakaitaukei dodonu cecere na yanuyanu Nebraska waqavuka na kabani ni veiqaravi ena waqavuka.\nNa lomavata me vakacacani o noda ivakasokumuni ni jeti veivukayaki me baleta na digidigi. Tikina, vakacegu, dakoba, vosota---o sa cavuta kina ka eda na cakava tiko e dua na jeti vakaitaukei vinaka duadua ni ganita vinaka na nomu ituvatuva ni veilakoyaki. Na kena ibalebale ni vuka ena noda jeti tu na tekivu nomu gade ni ni bera mada ga ni o sa luvata tani na qele.\nEna vukei kemuni na neitou vakailesilesi kenadau kei ira kece na formalities kei na kena icakacaka. E sega ni yaga meda kauwaitaka vidai se lomaleqa me baleta na siga ni vakacagicagi rush tale. Waltz ga mai na formalities, beleti ena, kei na kerekere na pailate me luvata tani na me biuta tekivu kina na nomu matavuvale na siga ni vakacagicagi.\nMarautaka na loma ni luxurious me vaka na iko kei nomu matavuvale kelia ki nomu veleti taleitaki vakarautaki ka veiqaravi mai na vakailesilesi ni on-board. Kakua ni vakararavi ki na ituvatuva ni bizarre ka toro mai vei ira na kabani ni waqavuka, e rawa ni o vakadeitaka kina na nomu ituvatuva me vakadeitaka mo yacova na nomu icavacava ena ganita na gauna me baleti iko kei na nomu itokani kece sureti me ratou duavata kei iko ena nomu siga ni vakacagicagi.\nSe cava ga e dua na lisi ni jeti vakaitaukei tiko na epitome ni dakoba kei na vakacegu, o na gadreva kakua ni kauta laivi e sotavi ena yavunilewa me baleta na ilavo ni vakadeitaki na tu. Digitaka ga meda lisitaka na iwasewase e sau na yavaqu lala na waqavuka rede veiqaravi cecere na yanuyanu Nebraska ni veiqaravi ni ka o na sega ni vakasamataka rawa tale e dua tale vakadua.\nE rawa ni voleka duadua iroro ni waqavuka mo vuka ena & mai na yanuyanu cecere, Kearney, Hastings, Olo, Na bafalo, Adams, Madison kei na Platte County, Nebraska http://flygrandisland.com/\nNa yanuyanu cecere, Alda, Phillips, Doniphan, Cairo, Libory ni Yalododonu, Uciwai ni buka, Chapman, Giltner, Dannebrog, Trumbull, Boelus, Aurora, Shelton, Marquette, O Paula na Yalododonu, Archer, Hastings, Lomanivanua, Juniata, Palmer, Kenesaw, Mai Harvard, Central City, Farwell, Hampton, Ravenna, Rockville, Gibbon, Hordville, Ashton, Elba, Saronville, Heartwell, Glenvil, Valenivolavola ni Clay, Bradshaw, Roseland, Polk, Henderson, Ayr, Holstein, Wolbach, Sutton, Clarks, Na dredre, Fairfield, Kearney, Pleasanton, Fullerton, Belgrade, Loup City, Grafton, Riverdale, Minden, Benedict, Deweese, Greeley, New York, Litchfield, Bladen, Stromsburg, Junction ni sa mudremudre Mc, Delana ni karakarawa, O Edgar, Scotia, Vualiku kei Loup, Siliva Creek, Lawrence, Cedar kui, Ong, Campbell, Fairmont, Amherst, Osceola, Shickley, Odessa, Axtell, Waco, Geneva, I Genoa, Primrose, Upland, Miller, Funk, Davenport, Gresham, Mason City, Arcadia, Edward ni Yalododonu, Exeter, Nelson, Elm Creek, Spalding, Oki, Shelby, Strang, Hildreth, Ord, Inavale, Utica, Cordova, Carleton, Duncan, Monroe, Sumner, Damudamu na o loaloa, Vatu ni idusidusi, Wilcox, Albion, Kurabui, Ansley, Milligan, Beaver itatakoso, Bruning, Tubu cake tiko mai na siti, Ohiowa, Ericson, Overton, Ruskin, Itokani, Elyria, Goehner, Riverton, Holdrege, Ulysses, Staplehurst, Westerville, Superior, Ragan, Comstock, Franklin, Belvidere, Deshler, Platte Center, Columbus, Berwyn, Loomis, Bloomington, Tobias, Eddyville, Lindsay, Newman Grove, Hardy, Seward, Bellwood, Petersburg, Atlanta, Dorchester, Byron, Hebron, Alexandria, Bartlett, Bertrand, Naponee, Burr Oak, David City, Webber, Milford, Humphrey, Ra kei, Itaube ni, Republican City, Lexington, Daykin, Gilead, Dwight, Broken Bow, Sargent, Burwell, Alma, Oconto, Chester, Garland, Smithfield, Republic, Brainard, Esbon, Lepanoni, Dale taleitaki, Creston, Swanton, Elgin, Crete, Orleans, Hubbell, Hubbell, Bruno, Courtland, Schuyler, Oxford, Leigh, Madison, Abie, Reynolds, Munden, Fairbury, Linwood, Tilden, Meadow Grove, Edison, Plymouth, Merna, Narka, Battle Creek, Belleville, Taylor, Clarkson, Mahaska, Stamford, Jansen, Rogers, Na yanuyanu ni dua na gauna balavu, Cuba, Endicott, Howells, Norfolk, Steele City, Haddam, Siti ni Beaver, Anselmo, Stanton, Diller, Morrowville, Raica ni bucabuca, Hollenberg, Almena, Pilger, Washington, Brewster, Wisner


Maciu 21 | iVolatabu ena Internet | Vakadewa ni Vuravura Vou\nVola o Maciu 21:1-46\nVakasavasavataka o Jisu na valenisoro (12-17)\nCudruvi na vunilolo (18-22)\nVakalewai na lewa nei Jisu (23-27)\nVakatautauvata ni rua na gonetagane (28-32)\nVakatautauvata ni dauqaravi vaini era veivakamatei (33-46)\nCati na ivakadei ni tutunivale (42)\n21 Ni ratou volekati Jerusalemi yani, donui Pecifaki ena Ulunivanua ni Veiolive, e qai tala o Jisu e rua na tisaipeli,+ 2 e kaya vei rau: “Drau lako ina koro e tu mai ya, drau na raica sara e dua na asa e vesu tu kei na luvena. Drau sereka, drau kauta mai vei au. 3 Ke dua e vosa kina, mo drau kaya, ‘E vinakata na Turaga.’ Ena solia mai o koya.” 4 E yaco qo me vakayacori kina na ka e tukuna na parofita: 5 “Ni tukuna vua na goneyalewa ni Saioni: ‘Raica! Sa lako tiko mai na nomu tui+ yalomalua,+ e vodo tiko mai ena dua na asa, io, e dua na luve ni asa, na kawa ni manumanu dau cakacaka.’”+ 6 Rau mani gole na tisaipeli me rau lai cakava me vaka ga e vakarota vei rau o Jisu.+ 7 Rau kauta mai na asa kei na luvena, rau qai tevuka e daku ni asa na nodrau isulu e sau, mani dabe kina o Jisu.+ 8 E levu era tevuka e gaunisala na nodra isulu e sau,+ eso tale era musu tabanikau mera biuta e gaunisala. 9 Era kacivaka na ilala levu era liu tiko vua kei ira na muri tiko yani: “Keimami masulaka me vakabulai na Luvei Tevita!+ E kalougata o koya e lako mai ena yaca i Jiova!*+ Keimami masuti kemuni na tiko ena vanua cecere sara, moni vakabulai koya!”+ 10 Ni yaco yani i Jerusalemi, era maue na lewenikoro nira kaya: “O cei qo?” 11 Era kaya tiko ga na ilala levu: “Qo na parofita o Jisu+ mai Nasareci e Kalili!” 12 E curu ina valenisoro o Jisu qai vakasavi ira kece na veivoli tiko e loma, e vukica nodra teveli na veisau ilavo kei na nodra idabedabe na volitaki ruve.+ 13 E kaya vei ira: “E volai, ‘Ena vakatokai na noqu vale me vale ni masu,’+ ia dou sa vukica me nodra qara na daubutako.”+ 14 Era lako yani vua ena valenisoro na mataboko kei na lokiloki, e qai vakabulai ira. 15 Nira raica na iliuliu ni bete kei ira na vunivola na veivakurabuitaki ni ka e cakava kei na nodra kacivaka voli na gone ena valenisoro: “Keimami masulaka me vakabulai na Luvei Tevita!”+ Dua na ka nodra cudru,+ 16 ra qai kaya vua: “O rogoca na ka era kacivaka tiko?” E sauma vei ira o Jisu: “Io. Vakaevei oni sega tale ga ni wilika qo, ‘Oni vakavuna me veivakacaucautaki na gusudra na gone lalai kei na gone dramidrami’?”+ 17 E qai biuti ira tu ena koro o koya me gole i Pecani me lai vakacegu kina ena bogi ya.+ 18 Ni lesu i Jerusalemi ena matakacaca e tarava, sa viakana.+ 19 E raica sara e dua na vunilolo ena tutu ni sala, e gole kina qai raica ni vakadrauna wale tu ga ia e sega ni vua,+ mani kaya ina vunilolo: “Mo kua tale ni vua vakadua.”+ E malai vakasauri na vunilolo. 20 Eratou kurabui na tisaipeli ni ratou raica qo, eratou kaya: “E rawa vakacava ni malai vakasauri na vunilolo?”+ 21 E sauma vei ratou o Jisu: “Au tukuna vakadodonu vei kemudou, ke tu vei kemudou na vakabauta dou qai sega ni vakatitiqa, dou na rawa ni cakava na ka au cakava ina vunilolo, dou rawa sara mada ga ni kaya ina ulunivanua qo, ‘Mo talave, mo kolotaki i wasawasa,’ ena yaco dina.+ 22 Ena soli tale ga vei kemudou na ka kece dou kerea ena masu ke dou kerea ena vakabauta.”+ 23 Ni sa curu ina valenisoro, era lako vua na iliuliu ni bete kei ira na qase ni se veivakavulici tiko, era kaya: “Na lewa mai vei o cakava kina na veika qo? O cei e solia vei iko na lewa qori?”+ 24 E sauma o Jisu ni kaya vei ira: “Au na taroga tale ga vei kemuni e dua na ka. Ke oni sauma vei au, au na qai tukuna vei kemuni se lewa i cei au cakava tiko kina na veika qo: 25 E vu mai vei na veipapitaisotaki i Joni? Mai lomalagi se vu vakatamata?” Era sa qai veivosaki vakataki ira, era kaya: “Ke da tukuna, ‘Mai lomalagi,’ ena qai kaya vei keda, ‘Na cava ga oni sega ni vakabauti koya kina?’+ 26 Ke da tukuna, ‘E vu vakatamata,’ meda qarauni ira na lewenivanua nira vakabauta kece tu ni parofita o Joni.” 27 Era mani kaya vei Jisu: “Keimami sega ni kila.” E qai kaya vei ira o koya: “Au na sega tale ga ni tukuna vei kemuni se na lewa i cei au cakava kina na ka kece qo. 28 “Cava na nomuni rai? E dua na turaga e rua na luvena. E kaya vua na kena imatai, ‘Luvequ, lai cakacaka mada nikua ina loganivaini.’ 29 E sauma o koya, ‘Au na sega ni lako,’ ia e qai veivutuni e muri, mani lako. 30 E kerea tale ga na ikarua ni luvena, e sauma o koya, ‘Au na lako noqu turaga,’ ia e sega ni lako. 31 O cei vei rau qo e cakava na loma i tamana?” Era kaya: “O koya na kena imatai.” E kaya vei ira o Jisu: “Au tukuna vakadodonu vei kemuni, era na curu tale e liu ina Matanitu ni Kalou na daukumuni ivakacavacava kei na saqamua. 32 A mai tukuna vei kemuni o Joni na ka dodonu, ia oni sega ni vakabauti koya. Era vakabauti koya na daukumuni ivakacavacava kei na saqamua,+ ni oni raica mada ga na ka qo, oni sega ga ni veivutuni moni vakabauti koya. 33 “Ni rogoca mada e dua tale na vosa vakatautauvata: E dua na itaukei ni qele e tea e dua na loganivaini,+ e vakabaitaka, e kelia kina e dua na ikeliniwaini, e tara e dua na valececere,+ e lisitaka vei ira na dauteitei, qai lako i vanuatani.+ 34 Ni sa vulaimatua, e qai talai ratou nona dauveiqaravi me ratou lai kauta mai na nona vuanivaini vei ira na dauteitei. 35 Ia era qai vesuki ira na nona dauveiqaravi o ira na dauteitei, era mokulaka e dua, era vakamatea e dua tale, dua era vakavirika ena vatu.+ 36 E qai tala e levu tale nona dauveiqaravi, ia era cakava vei ira na ka vata ga ya.+ 37 Sa qai tala sara e muri na luvena tagane, e kaya, ‘Era na dokai koya ni luvequ.’ 38 Nira raici luvena o ira na dauteitei, era sa qai kaya, ‘O koya sara ga qo ena taukena na loganivaini.+ Mai, tou vakamatei koya me nodatou na nona ivotavota!’ 39 Era kauti koya, ra kolotaki koya ina taudaku ni loganivaini, ra qai vakamatea.+ 40 Ni yaco mai na itaukei ni loganivaini, na cava ena cakava vei ira na dauteitei ya?” 41 Era kaya vua: “Ena vakamatei ira sara ga ni sa rui ca na nodra itovo. Ena qai lisitaka na loganivaini vei ira eso tale na dauteitei, era na solia vua na vuanivaini ena vulaimatua.” 42 E tukuna vei ira o Jisu: “Dou se sega ni wilika vakadua ena iVolatabu, ‘Na vatu era cata na matai e sa mai ivakadei ni tutunivale.*+ Qo e vu mai vei Jiova,* e ka veivakurabuitaki e matada’?+ 43 Qo na vuna au kaya kina vei kemuni, ena kau laivi vei kemuni na Matanitu ni Kalou me soli ina matanitu e vuataka na vuana. 44 O koya tale ga e lutu ena vatu qo ena vurumemea.+ Ia ni lutuka e dua, ena dasila.”+ 45 Nira rogoca na iliuliu ni bete kei na Farisi na vosa vakatautauvata ya, era kila ni cavuti ira tiko.+ 46 Era vinakata sara ga mera vesuki koya, ia era rerevaki ira na lewenivanua nira sa okati koya tu me parofita.+


Vorati Setani na Tevoro (Jemesa 4:7)\nWILIKA ENA VOSA Abbey Acholi Afrikaans Aja Alur American Sign Language Amharic Armenian Ateso Australian Sign Language Aymara Azerbaijani Azerbaijani (Cyrillic) Bashkir Basque Bassa (Cameroon) Batak (Karo) Belize Kriol Biak Bicol Bolivian Sign Language Boulou Cebuano Changana (Mozambique) Chichewa Chin (Hakha) Chin (Tiddim) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Zimbabwe) Chitumbuka Chiyao Chokwe Chuabo Cibemba Cinamwanga Cinyanja Colombian Sign Language Cuban Sign Language Czech Danish Douala Drehu Dusun Dutch English Ewe Filipino Sign Language Finnish Fon French French Sign Language Futuna (East) Ga Galician German German Sign Language Greek Guarani Gun Haitian Creole Hausa Herero Hiligaynon Hindi Hungarian Iban Ibanag Iloko Indian Sign Language Indonesian Indonesian Sign Language Irish Isoko Italian Japanese Javanese Jula Kabiye Kabuverdianu Kamba Karen (S'gaw) Kazakh Kazakh (Arabic) Khana Kikaonde Kikongo ya Leta Kikuyu Kiluba Kinande Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lahu Lari Lhukonzo Lingala Lomwe Luganda Luo Luvale Macedonian Macua Malawi Sign Language Malay Malayalam Maltese Mambwe-Lungu Mashi Mauritian Creole Maya Mbunda Mingrelian Mixtec (Guerrero) Mongolian Moore Myanmar Ndau Ndebele Ndebele (Zimbabwe) Ndonga Nepali Ngangela Nias Norwegian Nsenga (Zambia) Nyaneka Nyungwe Nzema Odia Okpe Oromo Otetela Pangasinan Polish Portuguese (Brazil) Portuguese (Portugal) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Northern Greece) Romany (Southern Greece) Ronga Runyankore Russian Samoan Sango Sena Sepedi Sesotho (South Africa) Seychelles Creole Shona Sidama Silozi Sinhala Slovak Spanish Spanish Sign Language Sranantongo Sunda Swahili Swahili (Congo) Swedish Tagalog Tamil Telugu Tetun Dili Thai Tigrinya Tok Pisin Tongan Tshiluba Tshwa Tuvaluan Tzotzil Ukrainian Urdu Urhobo Uruund Uzbek Uzbek (Roman) Valencian Vietnamese Waray-Waray Wayuunaiki Wolaita Yacouba Yapese Zambian Sign Language Zande Zapotec (Lachiguiri) Zimbabwe Sign Language vakaViti\nVorata na Tevoro\n“Vorata na Tevoro, ena qai dro tani vei kemuni.”—JEMESA 4:7.\n1, 2. Na cava meda kila me baleti Setani kei ira na nona timoni?\nSA NA totoka dina na bula ena vuravura vou i Jiova. Sa da na bula ena inaki e vinakata vei keda na Kalou. Ia eda bula tu qo ena vuravura e lewa o Setani kei ira na nona timoni. (2 Korinica 4:4) Eda sega ni raici ira rawa, ia era bula dina tu ra qai kaukaua.\n2 Eda na veivosakitaka ena wase qo na sala meda volekati Jiova kina da qai vorati Setani. E yalataka o Jiova ni na vukei keda. Ia meda kila mada na iwalewale e vakayagataka o Setani kei ira na nona timoni mera lawakitaki keda kina qai bacani keda.\n“VAKA NA LAIONE E TAGI”\n3. Na cava e via cakava vei keda na Tevoro?\n3 E tukuna o Setani nida qaravi Jiova ga meda rawaka kina, ia nida sotava na dredre eda na sega ni qaravi koya. (Wilika Jope 2:4, 5.) E kila vinaka o Setani kei ira na nona timoni ke dua e vinakata me vulici Jiova, era na saga mera tarovi koya. Era cudru ni dua e yalataki koya vei Jiova qai papitaiso sara. Na iVolatabu e vakatauvatana na Tevoro ina “laione e tagi, e vakasaqara tiko e dua me tiloma.” (1 Pita 5:8) E vinakata o Setani me muduka noda veiwekani kei Jiova.—Same 7:1, 2; 2 Timoci 3:12.\nE cudru o Setani nida yalataki keda vei Jiova\n4, 5. (a) Na cava e sega ni cakava rawa o Setani? (b) Cava na ibalebale ni “vorata na Tevoro”?\n4 E sega ni dodonu meda rerevaki Setani kei ira na nona timoni. E yalana o Jiova na ka era rawa ni cakava vei keda. E yalataka o Jiova ni dua “na isoqosoqo levu” era lotu vaKarisito dina era na bula sivia na “veivakararawataki levu.” (Vakatakila 7:9, 14) Ena sega ni rawa ni tarova qori na Tevoro, ni taqomaki ira tiko nona tamata o Jiova.\n5 Ke da volekati Jiova ena sega ni vakaleqa o Setani na noda veiwekani kei na Kalou. E vakadeitaka na Vosa ni Kalou: “Ena tokoni kemuni o Jiova ke oni tiko vata ga kei koya.” (2 Veigauna 15:2; wilika 1 Korinica 10:13.) Levu na tamata yalodina ni Kalou ena gauna makawa me vakataki Epeli, Inoki, Noa, Sera, kei Mosese, era vorata na Tevoro nira volekati Jiova. (Iperiu 11:4-40) Qori tale ga na ka eda rawa ni cakava. E yalataka na Vosa ni Kalou: “Vorata na Tevoro, ena qai dro tani vei kemuni.”—Jemesa 4:7.\n‘EDA VEIVALA TIKO’\n6. E bacani keda vakacava o Setani?\n6 E kila o Setani ni ka e rawa ni cakava vei keda e yalana tu o Jiova, ia ena saga tiko ga me vakaleqa noda veiwekani kei na Kalou. E levu na sala e veibacani kina nikua na Tevoro, e vakayagataka na ilawaki sa dau cakava tiko mai ena veiyabaki sa sivi. Na cava eso na ilawaki qori?\n7. Na cava e vakacacani ira kina na tamata i Jiova o Setani?\n7 E vola na yapositolo o Joni: “E lewa tiko na vunica na vuravura taucoko.” (1 Joni 5:19) E lewa tu o Setani na vuravura qo, e vinakata tale ga me lewai ira na tamata i Jiova. (Maika 4:1; Joni 15:19; Vakatakila 12:12, 17) E kila na Tevoro ni sa lekaleka na nona gauna, sa qai soli sele ga meda kua ni yalodina kina vua na Kalou. So na gauna ena vakacacani keda vakadodonu, se cakava vaqaseqase.\n8. Na cava meda kila tiko na lotu vaKarisito?\n8 Eda wilika ena Efeso 6:12: nida “veivala [“veimulomulo,” ivakamacala e ra] . . . kei ira na yalo ca tawarairai ena veiyasana vakalomalagi.” O keda yadudua na lotu vaKarisito eda veivala tiko kei na Tevoro kei ira na nona timoni. E bibi meda kila nira okati ena vala qo o ira kece era yalataka nodra bula vei Jiova. Ni volavola o Paula vei ira na lotu vaKarisito mai Efeso, e uqeti ira mera “tudei.”—Efeso 6:11, 13, 14.\n9. Na cava e via cakava vei keda o Setani kei ira nona timoni?\n9 E vakayagataka o Setani kei ira na nona timoni e levu na sala mera lawakitaki keda. Nida sa vosota rawa e dua na veivakatovolei i Setani, e sega ni kena ibalebale ni sa na oti na nona vakatovolei keda tiko. Ena saga na Tevoro me kila na noda malumalumu qai vakayagataka na baca eda na rawai kina. Ia eda na sega ni rawai nida vulica ena iVolatabu na dai e dau biuta mai na Tevoro. (2 Korinica 2:11; raica na iKuri ni iVakamacala 31.) Dua vei ira na vakatevoro.\nYAWAKI IRA SARA NA TIMONI\n10. (a) Na cava na vakatevoro? (b) E raica vakacava o Jiova na vakatevoro?\n10 Na vakatevoro e okati kina nona veitaratara e dua kei na timoni, me vaka na daurairai, vakadraunikau, cakaisausau, kei na kena sagai na veivosaki kei ira na mate. E tukuna na iVolatabu ni ka “vakasevaki” na vakatevoro, eda sega ni rawa ni qarava na timoni ena gauna vata ya meda qaravi Jiova. (Vakarua 18:10-12; Vakatakila 21:8) Meda cata sara ga na lotu vaKarisito na vakatevoro kece.—Roma 12:9.\n11. Na cava ena rawa ni yaco ke da via kila na ka vakatevoro?\n11 E kila tu o Setani ke da taleitaka na ka vakatevoro, ena rawarawa vua me rawai keda kina. Ke da vakaitavi ena ka vakatevoro ena rawa ni vakaleqa noda veiwekani kei Jiova.\nVEIVAKAISINI O SETANI\n12. E dau uqeta vakacava o Setani na noda vakasama?\n12 E dau saga o Setani me vakasesea na noda vakasama. E vakavurea vakalalai na yalo ni vakatitiqa me yacova nida lai nanuma ni “vinaka na ca, e ca na vinaka.” (Aisea 5:20) E uqeta na Tevoro na vakasama ni sega ni yaga na ivakasala ena iVolatabu, eda na marau tale ga vakalevu ke da dau vakawaletaka na ivakatagedegede ni Kalou.\n13. E vakavurea vakacava o Setani na vakatitiqa?\n13 Dua na iwalewale mana e vakayagataka dede tiko mai o Setani oya na vakatitiqa. Ena were o Iteni e vakayagataka na taro me vakavurea na vakatitiqa ni tarogi Ivi: “E kaya sara ga na Kalou mo drau kua ni kana mai na vunikau kece e tu ena were?” (Vakatekivu 3:1) Ena gauna i Jope, e tarogi Jiova o Setani ena matadra na agilosi: “Vakacava e sega ni yaga nona rerevaka na Kalou o Jope?” (Jope 1:9) Ni papitaiso oti o Jisu e kaya vua o Setani: “Ke o luve ni Kalou, mo kaya ina vatu era tu qo mera vuki mera ibuli madrai.”—Maciu 4:3.\n14. E vakavurea vakacava o Setani na vakatitiqa me baleta na rerevaki ni vakatevoro?\n14 Se vakayagataka tiko ga o Setani nikua na vakatitiqa me veirawai kina. Ni biuta mai vaqaseqase na ka vakatevoro me vaka e vinaka tu, e sa saga sara tiko ga mera lomatarotarotaka eso ke ca dina na vakatevoro. Eso mada ga na lotu vaKarisito era sega ni raica rawa na kena rerevaki. (2 Korinica 11:3) Na cava meda cakava meda taqomaki keda kina? Eda na vakadeitaka vakacava meda kua ni rawai ena ilawaki i Setani? Meda dikeva mada qo e rua na sala eda na rawa ni rawai kina: na ka ni veivakamarautaki kei na iwali ni tauvimate.\nVAKAYAGATAKA O SETANI NODA GAGADRE\n15. E rawa vakacava ni okati ena ka vakatevoro na ka ni veivakamarautaki eda digia?\n15 Sa vakaraitaki vakalevu nikua ena iyaloyalo, vidio, tivi, qito ena kompiuta kei na Internet na ka vakatevoro, na cakaiba kei na kaukaua vuni. Levu era raica qori me ka ga ni lasa, e sega ni rerevaki, ia era sega ni kila nira sa vakatara sara tiko ga na tevoro ena nodra bula. E rawa ni okati tale ga e dua ena ka vakatevoro ke dau wilika na horoscope, na qeteqeteniliga, vakayagataki ni imau kei na polo karisitala. E vunitaka na Tevoro na kena vakarerevaki qai saga me vaka e ka vuni, e taleitaki qai ka ni lasa. Ena rairai nanuma kina e dua ni sega ni dua na leqa ke saravi na iyaloyalo ni tevoro se vakaraitaki kina na kaukaua vuni, me kua ga ni cakava se muria. Na cava e rerevaki kina na rai va qori?—1 Korinica 10:12.\n16. Na cava meda cata kina na ka ni veivakamarautaki e vakatevoro?\n16 E sega ni kila o Setani kei ira na nona timoni na lomada. Ia era rawa ni kila na noda gagadre kei na noda vakasama nira dau vakadikeva na ka eda dau vakatulewataka, na veika e vauca noda vuvale kei na ka ni veivakamarautaki. Ke da digia na iyaloyalo, ivakatagi, kei na ivola me baleta na vakatevoro, cakaiba, curumi timoni, buitevoro, o ira na daugunu dra, kei na so tale ena taura rawa o Setani kei ira na nona timoni nida via kilai ira. Era na qai saga mera veivakauqeti vakalevu ena ka vakatevoro.—Wilika Kalatia 6:7.\n17. Na cava e rawa ni cakava o Setani nida saga meda bulabula?\n17 E dau vakayagataka vinaka tale ga o Setani noda vinakata meda bulabula. E levu nikua era dau tauvimate. Ena rairai qara e dua e levu na veiqaravi vakavuniwai, ia e qai sega ni vinaka. (Marika 5:25, 26) Ni dua e vaqara bula ena cakava na ka ga e tukuni vua. Ia nida lotu vaKarisito, meda qarauna meda kua ni digia na veiqaravi vakavuniwai e okati me “vakatevoro.”—Aisea 1:13.\nNuitaki Jiova ni o tauvimate\n18. Na veiqaravi vakavuniwai cava me qarauna na lotu vaKarisito?\n18 Eso era dau “vakatevoro” e Isireli makawa. E kaya vei ira o Jiova: “Ni oni dedeka na qeteqete ni ligamuni, au vunia na mataqu vei kemuni. Oni masu vakalevu, ia au sega ni rogoca.” (Aisea 1:15) Vakasamataka mada, ena sega ni rogoca na nodra masu o Jiova! Eda sega ni via cakava e dua na ka me vakaleqa noda veiwekani kei Jiova, me kua kina ni vukei keda vakabibi nida tauvimate. (Same 41:3) Bibi gona meda kila ke sema tiko ena vakatevoro na veiqaravi eda digia. (Maciu 6:13) Ke da kila ni sema tiko kina vakalailai meda kua ni vakayagataka!—Raica na iKuri ni iVakamacala 32.\nKEDRA ITALANOA NA TIMONI\n19. E dau vakavuna vakacava na rere na Tevoro?\n19 Eso era nanuma ni sega ni bula dina na Tevoro kei ira na nona timoni, ia eso tale era kila nira bula dina tiko ena vuku ni ituvaki era sotava. Levu era rerevaki ira na yalo velavela ra qai bobula ina ivakarau vakatevoro. Eso tale era vakatetea na italanoa ni timoni ena nodra tukuna na ka vakadomobula era dau cakava vei keda. E levu era dau taleitaka na italanoa va qori ra qai dau tukuna vei ira tale na so. Qori e vakavuna nodra rerevaka na Tevoro.\n20. Eda na rawa ni vakatetea vakacava na lasu i Setani?\n20 Vakasamataka mada qo—E vinakata o Setani mera rerevaki koya na tamata. (2 Cesalonaika 2:9, 10) Ni dau lasulasu e kila na sala me uqeta kina na nodra vakasama o ira era taleitaka na ka vakatevoro, mera vakabauta tale ga na ka ena rairai sega ni dina. Era na rairai talanoataka o ira qori na ka era nanuma nira raica se rogoca. Na levu ga ni nodra talanoataka na italanoa va qori, na levu ni kena vakatubutaki. Eda sega ni via tokoni Setani ena nona veivakarerei ena kena vuki talanoataki eso na ka va qori.—Joni 8:44; 2 Timoci 2:16.\n21. Na cava meda talanoataka?\n21 Ke dua na tamata i Jiova e dau vakatevoro tu e liu, ena sega ni vuki talanoataka vei ira tale na so me ka ni lasa. Meda kua ni rerevaka na dauveiqaravi i Jiova na ka e rawa ni cakava na Tevoro kei ira nona timoni. Meda raica ga vakabibi na ka e cakava o Jisu kei na kaukaua e solia vua o Jiova. (Iperiu 12:2) E sega ni dau talanoataki ira na timoni o Jisu vei ira na nona tisaipeli. E kauaitaka ga vakabibi na itukutuku ni Matanitu ni Kalou kei na “veika vakatubuqoroqoro ni Kalou.”—Cakacaka 2:11; Luke 8:1; Roma 1:11, 12.\n22. Na cava o vakadeitaka mo cakava?\n22 Meda nanuma tiko ni nona inaki o Setani me vakaleqa noda veiwekani kei Jiova. Ena saga na ka kece me vakayacora kina qori. Eda kila vinaka na nona iwalewale, eda na vakadeitaka tale ga meda vorata na ka kece e okati me vakatevoro. Eda na sega ni “solia e dua na galala vua na Tevoro” me vakamalumalumutaki keda. (Wilika Efeso 4:27.) Ke da vorata na Tevoro, eda na sega ni rawai ena nona ivadi, ena qai taqomaki keda o Jiova.—Efeso 6:11.\n1 E LEWA TU NA VURAVURA NA TEVORO\n“E lewa tiko na vunica na vuravura taucoko.”—1 Joni 5:19\nNa cava na inaki i Setani?\nE vinakata o Setani me vakaleqa noda veiwekani kei Jiova, me vakacacana tale ga.\nJope 2:4, 5\nE cudru nira mai kilai Jiova eso ra qai lomani koya.\n2 KUA NI REREVAKI SETANI\n“Moni vakamalumalumutaki kemuni vua na Kalou, ni vorata na Tevoro, ena qai dro tani vei kemuni.”—Jemesa 4:7\nEda kila vakacava nida rawa ni vorata na Tevoro?\nVakatakila 7:9, 14\nE yalana o Jiova na ka e rawa ni cakava vei keda na Tevoro. Sa yalataka tu na Kalou ni na bula ena vuravura vou e dua na isoqosoqo levu.\n2 Veigauna 15:2\nNida volekati Jiova, ena sega ni vakaleqa noda veiwekani kei koya o Setani.\n1 Korinica 10:13; Iperiu 11:4-40\nE yalataka o Jiova ni na vukei keda meda yalodina me vaka ga nona cakava ena veigauna sa oti.\n3 QARAUNA NA ILAWAKI I SETANI\nEda “sega ni lecava na nona ilawaki.”—2 Korinica 2:11\nNa ilawaki cava e dau vakayagataka na Tevoro?\nJoni 15:19; Vakatakila 12:12, 17\nE lewa tu na vuravura na Tevoro, ia e sega ni lewai ira na dauveiqaravi ni Kalou oya na vuna e taketetaki ira kina.\nVakatekivu 3:1; Kalatia 5:19-21; Efeso 6:12\nE saga na Tevoro me kila na noda malumalumu me rawai keda kina.\nVunau ni Soro 19:26; Aisea 1:13, 15; Marika 5:25, 26\nMo qaqarauni ni o digia na veiqaravi vakavuniwai. Ni dua e qara bula, ena rairai vakayagataka na veiqaravi e sema ina vakatevoro.\nVakarua 18:10-12; Cakacaka 19:19; Kalatia 6:7; Vakatakila 21:8\nKe ra raica na timoni nida via kila eso na ka vakatevoro, era na vakayagataka na gauna qori mera veirawai kina. Ke da cakava na ka e okati ena vakatevoro, eda sa tawayalodina vei Jiova.\n4 KUA NI VAKATETEA NA LASU NI TEVORO\n“Na Tevoro . . . [e] daulasulasu, e tama ni lasu tale ga.”—Joni 8:44\nEda na vakatetea vakacava na lasu ni tevoro?\nRoma 1:11, 12; 2 Timoci 2:16\nEso era dau talanoataka na Tevoro kei ira na nona timoni me vaka era kaukaua duadua. E bibi ga meda dau veivakauqeti mai na noda vuki talanoataka na ka e veivakarerei.\nNida kila vinaka na ilawaki ni Tevoro, eda na vorati koya da qai volekati Jiova tiko ga.\nTolu na itovo vakadomobula i Setani, e yaco kina me meca rerevaki.\nEda na sotava kece na rarawa nida bula tu ena vuravura i Setani. Na cava eso na iwalewale e vakayagataka o Setani me vakacacani keda kina? Na cava meda cakava meda vakarautaki keda kina?\niMeli iMeli Vorata na Tevoro\nCava e Kaya na iVolatabu me Baleta na Vakatevoro?


Vakatotomuria na Veinanumi kei na Veikauaitaki i Jiova | Vulici\n“E marau o koya e kauaitaka na vakaloloma.”—SAME 41:1.\nSERE: 130, 107\nEDA NA VAKARAITAKA VAKACAVA NA VEINANUMI . . .\n1. Era vakaraitaka vakacava na tamata ni Kalou na loloma?\nERA dua na vuvale vakayalo na tamata ni Kalou, era kilai tani nira dau veilomani. (1 Joni 4:16, 21) Era sega ga ni vakaraitaka na loloma qori ena veika lelevu era cakava, ia ena ka lalai mada ga, me vaka na nodra vosa ni veinanumi kei na caka vinaka. Nida dau caka vinaka da qai veinanumi, eda “vakatotomuria na Kalou ni[da] luvena lomani.”—Efeso 5:1.\n2. E vakaraitaka vakacava o Jisu na loloma vakalou?\n2 E ucui Tamana vinaka o Jisu. E kaya: “Ni lako mai vei au o kemuni kece oni oca, oni bikai voli ena icolacola bibi, au na vakacegui kemuni . . . , niu yalomalumalumu, au yalomalua tale ga.” (Maciu 11:28, 29) Nida vakatotomuri Karisito ena noda ‘kauaitaki ira na vakaloloma,’ ena vakadonui keda na Tamada vakalomalagi, eda na marau tale ga vakalevu. (Same 41:1) Meda raica mada qo na sala eda na vakaraitaka kina na veinanumi se veikauaitaki ena vuvale, ivavakoso, kei na cakacaka vakaitalatala.\nVEINANUMI ENA VUVALE\n3. Ena vakaraitaka vakacava na tagane vakawati ni dau veinanumi qai kilai watina vinaka? (Raica na imatai ni iyaloyalo.)\n3 Era na vakaliuliu na tagane vakawati mera nanumi ira na lewe ni nodra vuvale. (Efeso 5:25; 6:4) Kena ivakaraitaki, mera “kilai ira vinaka” na watidra ena nodra bula vata, e rawa ni kena ibalebale tale ga mera “dau nanumi ira.” (1 Pita 3:7; vmr.) Erau veisemati na veikilai kei na veinanumi. Na tagane vakawati e kilai watina vinaka ena matata vua ni rau duidui sara kei na kena isa, ia e sega ni kena ibalebale ni lolovira. (Vkte. 2:18) Ena kauaitaka na ivakarau ni lomana, ena rokovi koya, dokai koya tale ga. E kaya e dua na yalewa vakawati e Kenada me baleti watina: “E sega vakadua ni vosabeca na noqu nanuma se kaya, ‘E sega ni dodonu me va qori nomu rai.’ E dau vakarorogo vinaka tale ga. Ni vukei au meu veisautaka noqu rai, ena cakava ena yalovinaka.”\n4. Ena nanumi watina vakacava o tagane vakawati ni veimaliwai kei ira na vo ni yalewa?\n4 Na tagane vakawati dau veinanumi ena kauaitaka tale ga na rai nei watina ni veimaliwai kei ira na vo ni yalewa. Ena sega ni wedevi ira se kauaitaki ira vakatani se vakasivia. Ena sega tale ga ni cakava qori ni vakayagataka na sala ni veitaratara ena Internet, se dua tale na website. (Jope 31:1) Ena yalodina tiko ga vei watina ena ka kece. Ena cakava qori ni lomani watina, e lomani Jiova qai cata na ka ca.—Wilika Same 19:14; 97:10.\n5. Ena vakaraitaka vakacava o yalewa vakawati ni nanumi watina?\n5 E ulu i tagane vakawati o Jisu Karisito. Ke muria na nona ivakaraitaki, sa uqeti yalewa tiko me “dokai watina vakalevu.” (Efeso 5:22-25, 33) Nona veidokai o yalewa vakawati ena uqeti koya me nanumi watina, de dua ni vakayagataka e levu na gauna ena itavi vakalou se ni vakasamataka vakabibi eso na ituvaki. E kaya e dua na tagane vakawati mai Peritania: “Ena so na gauna, ena kila vinaka o watiqu ena noqu ivukivuki ni dua na ka au lomaleqataka tiko. Ke rawa ni keirau veivosakitaka, ena muria na ivakavuvuli ena Vosa Vakaibalebale 20:5, me ‘takiva mai’ se kila na ka au vakasamataka tiko. Ena waraka mada ga na gauna veiganiti.”\n6. Eda na uqeti ira vakacava na gone mera dau veinanumi, ena yaga vakacava vei ira?\n6 Ni rau vakaraitaka na itubutubu ni rau dau veinanumi, era na vuli kina na gone. E macala ni nodrau itavi bibi me rau vakavulici luvedrau mera dau veinanumi. Kena ivakaraitaki, rawa nira vakavulici ira mera kua ni veiciciyaki ena Vale ni Soqoni. Ena soqo ni marau, rawa ni vakavulici luvena na itubutubu mera liu mada na itabaqase ena talo kakana. Eda rawa kece ni tokoni ira na itubutubu na lewe ni ivavakoso. Kaya mada ke caka vinaka vei keda e dua na gone, rairai dolava na katuba, meda vakavinavinakataki koya. Nida cakava qori ena uqeti koya, ena sega ni guilecava ni “marau vakalevu o koya e solia na ka, vakalailai o koya e taura na ka.”—Caka. 20:35.\n“DAU VEINANUMI” ENA IVAVAKOSO\n7. E vakaraitaka vakacava o Jisu ni nanumi koya na tagane didivara? Na cava eda vulica vua?\n7 Dua na gauna ni tiko o Jisu ena yasayasa o Tikapoli, era “kauta vua” na lewenivanua e “dua na didivara, e galu tale ga.” (Mari. 7:31-35) A sega ni vakabulai koya o Jisu e matanalevu, ia e “kauti koya vakatikitiki” qai vakabulai koya. Na vuna? E rairai madualaka na tagane qori na kena ituvaki nira tu na ilala levu. De dua e kila qori o Jisu, mani kauti koya vakatikitiki me vakabulai koya. E macala nida sega ni veivakabulai rawa vakacakamana. Ia e dodonu meda dau nanuma na nodra rai kei na ka era kauaitaka na tacida. E vola na yapositolo o Paula: “Meda dau veinanumi nida veivakauqeti ena loloma kei na caka vinaka.” (Iper. 10:24) E kila vinaka o Jisu na ivakarau ni lomana na didivara qai vakaraitaka ni nanumi koya. E ivakaraitaki vinaka dina vei keda!\n8, 9. Eda na vakaraitaka vakacava nida nanumi ira na itabaqase kei ira na malumalumu? (Tukuna eso na ivakaraitaki.)\n8 Nanumi ira na itabaqase kei ira na malumalumu. E kilai tani na ivavakoso vaKarisito ena nodra veilomani, sega ni kena qaravi vinaka ga na itavi. (Joni 13:34, 35) E uqeti keda na loloma qori meda vukei ira na itabaqase kei ira na tautauvimate mera tiko ena soqoni vaKarisito kei na cakacaka vakavunau. Oya ke vakaiyalayala mada ga na ka era rawata. (Maciu 13:23) Kena ivakaraitaki o Michael, sa dabe tu ga ena idabedabe qiqi. E marautaka vakalevu na nodratou veivuke e vale kei ira na mataveitacini ena nodratou iwasewase lailai. E kaya: “Ena nodra veitokoni kece, au rawa kina ni tiko ena levu na soqoni, au vakaitavi tale ga ena cakacaka vakaitalatala. Au taleitaka vakalevu na vunau e matanalevu.”\n9 Levu na Peceli era tiko kina na itabaqase kei na malumalumu. Era na tuvanaka gona na ivakatawa dau veinanumi mera volavola se vunau ena talevoni na tacida yalodina qori. E kaya o Bill sa yabaki 86, e dau volavola vei ira na tu vakayawa, “Keimami taleitaka sara ga na vola ivola.” E kaya o Nancy, sa voleka ni yabaki 90, “Na vola ivola e sega ni kena tawani ga na waqanivola. Qo na cakacaka vakavunau. E vinakati mera kila na lewenivanua na ka dina!” E kaya o Ethel, a sucu ena 1921: “Sa ivakarau tu ni noqu bula na mosi. Ena so na siga sa dredre mada ga meu vakaisulu.” Ia e taleitaka tiko na vunau ena talevoni, sa vica tale ga na nona veisikovi lesu. E kaya o Barbara, sa yabaki 85: “Niu tautauvimate, sa dredre vei au meu lako wasoma ena cakacaka vakavunau. Ia niu vunau ena talevoni, au rawa ni vosa kina vei ira eso tale. Vinaka Jiova!” Ni bera ni cava e dua na yabaki, era vakayagataka na itabaqase qo e 1,228 na aua ena cakacaka vakaitalatala, era vola e 6,265 na ivola, era vunau vei ira e sivia ni 2,000 ena talevoni, era solia tale ga e 6,315 na ivola! Sa na wacava na nona marau o Jiova!—Vkai. 27:11.\n10. Na cava meda cakava me yaga kina vakalevu vei ira na tacida na soqoni vaKarisito?\n10 Veinanumi ena soqoni vaKarisito. Eda vinakata me yaga vakalevu vei ira na tacida na soqoni. Ena rawa ga qori ke da dau veinanumi. Ena sala cava? Dua oya nida yaco totolo yani meda kua ni veivakasosani. Ena so na gauna ena rairai vakaberai keda na ituvaki tawanamaki. Ke sa noda ivakarau tu ga na bera, meda vakasamataka na sala meda veinanumi kina. Meda nanuma tale ga ni rau sureti keda o Jiova kei na Luvena. (Maciu 18:20) E vinakati meda dokai rau vakalevu!\n11. Na cava mera muria kina o ira na vakaitavi ena soqoni na veidusimaki ena 1 Korinica 14:40?\n11 Eda na vakaraitaka tale ga nida nanumi ira na tacida nida muria na veidusimaki qo: “Na ka kece e caka me rakorako qai tuvanaki vakamatau.” (1 Kor. 14:40) Era na muria na veidusimaki qori na tacida era lesi ena itavi ena soqoni nira vosa ga ena loma ni gauna e lesi vei ira. Nira cakava qori, era sega wale ga ni kauaitaki koya ena vakaitavi tarava, era kauaitaki ira tale ga na lewe ni ivavakoso. Eso na tacida era lako sara mai vakayawa. Eso tale era vakanuinui ena basi. Eso tale e sega ni tiko ena dina o watidra, era vinakata mera totolo yani.\nNanumi Ira na Liutaki Kemuni\nEna so na gauna, ena sikova mai na noda ivavakoso se tiko ena noda soqo ni veiwasewase e dua na tacida e kilai levu. De dua e ivakatawa ni tabacakacaka, lewenivuvale e Peceli, lewe ni Komiti ni Tabana, e dauveivuke se lewe sara ga ni iLawalawa Dauvakatulewa.\nE donu vinaka meda “dokai ira vakalevu” na tacida qori, meda “lomani ira” tale ga “ena vuku ni nodra cakacaka.” (1 Ces. 5:12, 13) Eda na vakaraitaka vakacava? Nida dokai ira nira tacida, meda kua ni raici ira nira vaka na tamata rogo. Eso era sega ni muria na ivakasala qori. Ena sala cava? Nira suguraki ira yani mera taba kei ira na tacida qori. Era sega mada ga ni kerei ira, ra qai biuta na kedra itaba ena Internet. Se ra kerea mera saini ena nodra ivola se iVolatabu. Vakacava o duavata ni laurai ena ivukivuki qori na yalo ni vuravura?—Efeso 2:1, 2.\nE vinakata o Jiova mera yalomalumalumu ra qai kua ni vakalevulevui ira na nona dauveiqaravi, vakauasivi o ira na qarava tiko na itavi bibi! (Maciu 23:11, 12) Meda raici ira gona na tacida qori nira dauveiqaravi yalomalumalumu, meda kua ga ni cike meda tabaki ira. *—Maika 6:8; 1 Kor. 10:31.\n^ para. 50 Raica na kato “Na Loloma ‘e Sega ni Cakava na ka e Sega ni Rakorako’” ena Vale ni Vakatawa ni Janueri 2016, t. 27.\n12. Na cava meda ‘dokai ira kina vakalevu da qai lomani ira’ na qase ni ivavakoso gugumatua? (Raica na kato “ Nanumi Ira na Liutaki Kemuni.”)\n12 E vinakati meda dau nanumi ira na ivakatawa era cakacaka vakaukaua ena ivavakoso ra qai gumatua ena cakacaka vakaitalatala. (Wilika 1 Cesalonaika 5:12, 13.) O na marautaka na nodra sasaga na qase ni ivavakoso ena vukumu. E vinakati gona mo vakaraitaka qori ena nomu yalorawarawa ni veitokoni. Kena ikuri nira “yadravi kemuni tiko ra qai saumitaro kina.”—Iper. 13:7, 17.\nDAU VEINANUMI ENA CAKACAKA VAKAITALATALA\n13. Na cava eda vulica ena rai i Jisu me baleti ira na lewenivanua?\n13 E parofisaitaka o Aisea me baleti Jisu: “Ena sega ni musuka na gasau sa dasila tu, ena sega tale ga ni bokoca na vauvau ni cina e kubou wale ga.” (Aisea 42:3) Ni lomani ira na lewenivanua o Jisu e dau veikauaitaki kina. E kauaitaka na ivakarau ni lomadra o ira na vaka na gasau sa voleka ni ramusu, se vauvau ni cina sa voleka ni boko. Oya na vuna e dau veinanumi kina, yalovinaka, e vosovoso tale ga. Era torovi koya mada ga na gone lalai. (Mari. 10:14) E macala nida sega ni tautauvata kei Jisu ena iwalewale ni nona veivakavulici kei na nona kila vinaka na ituvaki! Ia eda rawa ni nanumi ira ena yalava se kauaitaki ira. E okati kina na ivakarau ni noda vosa, gauna eda vosa kina, kei na kena balavu.\n14. Na cava e bibi kina meda qarauna na ivakarau ni noda vosa?\n14 Me vakacava na ivakarau ni noda vosa ena yalava? Na nodra lawaki kei na nodra sega ni dau veinanumi na daunibisinisi, daunipolitiki kei na iliuliu ni lotu e vakavuna mera “suivotu qai biu wale tu” e vica vata na milioni nikua. (Maciu 9:36) Oya na vuna, era sega kina ni veinuitaki e levu se vakabauta ni na vinaka na ituvaki. E bibi gona meda vakaraitaka na veinanumi kei na yalovinaka ena noda vosa kei na kena itautau! Levu nikua era taleitaka na ka eda tukuna ena vuku ga ni noda veikauaitaki dina kei na veinanumi, sega ni noda kilaka vakaivolatabu se na matata ni noda ivakamacala.\n15. Eda na vakaraitaka vakacava nida nanumi ira eda vunau kina?\n15 Levu na ka eda rawa ni cakava meda vakaraitaka kina nida nanumi ira eda vunau kina. Dua na kena ivakaraitaki na taro, qo e dua na iwalewale vinaka ni veivakavulici. Meda bulia vinaka na taro, me laurai kina nida veidokai. E lesi e dua na tacida tagane painia ena yalava era levu kina o ira na mamadua. E vulica na tacida qo me kua ni taroga na taro e rawa ni veivakamaduataki, wili kina na taro ena dredre toka me saumi, se ra sega ni sauma donu. Kena ivakaraitaki, ena sega ni taroga, ‘O kila na yaca ni Kalou?’ se, ‘O kila se cava na Matanitu ni Kalou?’ Ena tukuna ga, “Au vulica ena iVolatabu ni tiko na yaca ni Kalou. Au rawa ni vakaraitaka na yacana?” E macala nira duidui na lewenivanua kei na nodra itovo, eda na sega gona ni buli lawa. E bibi ga meda dau veinanumi da qai veidokai. Ena rawa qori nida kilai ira vinaka ena yalava.\n16, 17. Ena laurai vakacava noda nanumi ira na itaukeinivale (a) nida sikovi ira ena nodra vale? (b) ena balavu ni gauna eda veivosaki kina?\n16 Gauna cava meda sikovi ira kina? Nida lai vunau e veivale, meda nanuma tiko nida vulagi tawanamaki. E bibi gona meda sikovi ira ena gauna era na rairai taleitaka meda veivosaki kina! (Maciu 7:12) Kena ivakaraitaki, vakacava era dau vinakata mera kua ni yadra vakamataka ena muanimacawa? Kena ibalebale o rawa ni vunau ena salatu, matanalevu, se sikovi ira lesu o ira o kila nira sa yadra.\n17 Me vakacava na balavu ni noda tiko? Levu na itaukeinivale era osooso, ena rairai vinaka me lekaleka ga na imatai ni noda veisiko. Meda kua ni talimagimagi. (1 Kor. 9:20-23) Nira raica na itaukeinivale nida kauaitaka na kedra ituvaki se ra osooso, era na rairai yalorawarawa meda lesu tale yani. Me laurai mada ga ena noda cakacaka vakaitalatala na itovo e okati ena vua ni yalo tabu. Nida cakava qori, eda sa “cakacaka vata” tiko kei na Kalou. Qo ga na sala e vagolea mai kina e dua o Jiova ena dina.—1 Kor. 3:6, 7, 9.\n18. Nida dau veinanumi, na cava eda na vakalougatataki kina?\n18 Meda saga gona meda dau veinanumi e vale, ena ivavakoso, kei na cakacaka vakaitalatala. Ke da cakava qori, eda na vakalougatataki vakalevu ena gauna qo kei na gauna se bera mai. E kaya na Same 41:1, 2: “E marau o koya e kauaitaka na vakaloloma, ena vukei koya o Jiova ena siga ni leqa. . . . Ena vakatokai me tamata mamarau e vuravura.”\niMeli iMeli Vakatotomuria na Veinanumi kei na Veikauaitaki i Jiova\niMeli iMeli NA VALE NI VAKATAWA (ITABATABA E VULICI) Seviteba 2018


SERE VOU – PEIPEI NI NAKELO – TEGU KEI NAIYARABALE - Viti FM\nWritten by Mika Qalobula on May 19, 2022\nSa toso tiko na bula ena veisiga,ka toso vata tiko na nodra tomana tiko na nodra taledi o ira na noda dau ni vucu ena butu rara ni kena dau buli na vei sere vovou,ka dau totoka tu ena noda dau vakarogoca.\n‘TEGU KEI NAIYARABALE – Oqo na matasere ka liutaka tiko ko Ropate Drose ka ratou cavutu mai na yasana vakaturaga o Kadavu,ka ratou bulia e dua na nodratou sere ka yaca ni sere na ‘PEIPEI NI NAKELO’.\nNa sere oqo e talanoataki kina e dua na turaga ni Kadavu kei na dua na gone yalewa ni Nakelo ka rau a sota mai na vanua levu o Ositerelia,ka rau sa nanuma me rau mai bucina e dua na veikilai ka yaco sara me rau sa laki veidomoni vakaukauwa sara.\nE vakabalebaletaka na Turaga ni Kadavu oqo na nona dau raici nona marama ni Nakelo,sa dau vakananumi ira sara ga na na Peipei lalai, ena veigauna kece ni dau sili oti mai kina ena nona dau lumisa vinaka tu mai na matana ka dau ukucavu vinaka tu mai na kena serau.\nIa, e mani mai buli na sere oqo me vakacerecerei toka ga kina o goneyalewa,me vaka ni marama nice ka sa qai tukuna o cauravou ni Kadavu qo ni waqa e sa mai vodoka qo,ena sega ni leleca tale kina e dua tale na waqa……\nNi o na vakarogoca vakavinaka na sere,mo rogoca matua na kena chorus e tiko kina na vosa nei Turaga ni Kadavu vei gone yalewa ni Nakelo oqo-‘NOQU PEIPEI NI NAKELO.\nE rawa nio na rogoca na sere oqo ena VITIFM 92.2FM,92FM kei na 92.6FM.\nVITIFM – E KAMICA QAI KACHI !!!!


The Fiji Times » Karoni na luveda\nKaroni na luveda\nESA ka bibi na nodra karoni ka tuberi vakavinaka o ira na luveda me rawa ni ra lewenivanua vinaka ena veisiga sa tu mai liu.\nEna macawa oqo e mai vakananumi tiko kina vei ira na gonevuli e Viti na ca ni kena vakayagataki na waigaga ni veivakamatenitaki me vaka na tavako, na yaqona, na mariwana kei na ceru ‘ glue’.\nE kaya o Doketa Mahendra Reddy na Minisita ni Vuli ni ka bibi na nodra qarauni na luveda ka mera kua ni dau sarava tu e so na i tovo e sega soti ni vinaka na luveda mai vale.\nE vakabibitaka o Doketa Reddy na nodra bucini ka vakatavulici vinaka na gone ena i tovo vinaka ka kilikili ena i matai ni koronivuli oya mai vale.\nE a tukuna tiko eso na i tukutuku bibi qo o Reddy ena Kalabu Primary School e Nasinu.\nE laurai ni levu sara vei ira na gonevuli e Viti, era dau mai sikalutu tiko ena vakatavako.\nE rauta ni 144 na kisi ni vakatavako nodra na gonevuli e tauri rawa ena fika e tauri mai ena yabaki sa oti.\nE kaya talega o Reddy ni kevaka era na vakavulici yani vakavinaka na gone mai vale, ena laki vinaka talega na nodra i tovo kei na nodra vuli ena veikoronivuli era tiko kina.\nE cakacaka sara tiko vakaukauwa na Tabana ni Vulli ena gauna oqo ena kena vakayacori tiko na veivakararamataki ena noda veikoronivuli kei na veitikotiko ena ca ni kena vakayagataki na waigaga ni veivakamatenitaki.\nE vakabibitaka o Reddy ni i tovo ni dua na gone, ena bucini ga mai vale, oya na vuna e sa rui bibi kina na noda vakaitovotaki keda na i tubutubu ena i tovo vinaka eso me rawa ni ra vulica ka vakamuria na luveda.


iTovo—Vorata na Veika ena Vakalatilati ena Nomu Sasaga\n2. Vorata na Veika ena Vakalatilati ena Nomu Sasaga\nO vakatulewataka mo lewa vinaka na ka o kania, ia sa veitemaki dina na irairai ni aisikirimu e toka e matamu.\nO vakatulewataka mo sa kua ni vakatavako, ia e solia tale vei iko na tavako e dua na nomu itokani e kila vinaka sara tu ga ni o via muduka na itovo qori.\nO nanuma mo vakaukauayago nikua, ia e cakacaka levu tale vei iko mo vaqara na nomu ivava ni tereni!\nE tautauvata vakacava na ituvaki kece qori? Io, e tiko eso na ka ena vakarawarawataka se vakadredretaka na noda sasaga meda lewai keda vinaka. Qori e wili kina na ituvaki eda sotava kei ira na noda ilala.\nIVAKAVUVULI VAKAIVOLATABU: “O koya e yalomatua e raica na ca qai vunitaki koya, ia na yalowai e lako tu yani qai yacovi koya na leqa.”—Vosa Vakaibalebale 22:3.\nEda vakasalataki ena iVolatabu meda dau vakasamataka vakailiu na ka. Ke da cakava qori, eda na kila na veika e rawa ni vakadredretaka se vakarawarawataka noda sasaga meda lewai keda vinaka. (2 Timoci 2:22) Io, e bibi meda vorata na veika e vakalatilati ena noda sasaga.\nVorata na ka e vakadredretaka na nomu sasaga, cakava na ka e vakarawarawataka\nVorata na ka e vakadredretaka na nomu sasaga. Kena ivakaraitaki, ke o via muduka na nomu kania na kakana kamikamica, me sa kua sara ga ni tiko e vale e dua na kakana va qori. Ena vakarawarawataka ya na nomu sasaga mo vorata na veitemaki ni o raica na kakana kamikamica.\nCakava na ka e vakarawarawataka na nomu sasaga. Kena ivakaraitaki, ke o via vakaukauayago ena mataka, vakarautaka rawa na nomu isulu ni tereni ni bera ni o moce. E dau dredre wale ga mo tekivu muria e dua na ivakarau. Ni sa tekivu rawa, sa na sega soti ni dredre na nomu muria dei na ivakarau qori.\nDigia vinaka na nomu itokani. E rawarawa sara na noda vakatotomuri ira na noda itokani. (1 Korinica 15:33) Kua gona ni vakailala kei ira era na uqeti iko tale ena itovo o saga tiko mo valuta. Digi ira na itokani era na uqeti iko ena itovo vinaka.\niMeli iMeli 2. Vorata na Veika ena Vakalatilati ena Nomu Sasaga


Esiteri 7 | iVolatabu ena Internet | Vakadewa ni Vuravura Vou\nVakavotuya o Esiteri na inaki lo nei Emani (1-6a)\nVakaliligi o Emani ena kau e vakarautaka (6b-10)\n7 E lako sara na tui vata kei Emani+ ina kanavata e vakarautaka o Ranadi Esiteri. 2 E kaya tale na tui vei Esiteri ena ikarua ni siga ni gunu waini: “Na cava o vinakata Ranadi Esiteri? Ena soli ga vei iko. Na cava o kerea? E rawa mada ga ni soli vei iko e veimama na noqu matanitu!”+ 3 E kaya o Ranadi Esiteri: “Ke oni vakadonui au kemuni na tui, ke oni vinakata na tui, au kerea meu bula, au vakamasuti kemuni tale ga moni vakabulai ira na kainoqu.+ 4 Ni keimami sa volitaki,+ o yau kei ira na kainoqu, me keimami vakawabokotaki, me keimami vakamatei, me keimami vakarusai.+ Ke keimami volitaki me tagane se yalewa bobula au na galu ga. Ia me kua ni yaco na ka rarawa qo ni na vakaleqa na tui.” 5 E kaya sara o Tui Esuerosi vei Ranadi Esiteri: “O cei qo, i vei o koya e bolea me vakayacora qo?” 6 E kaya o Esiteri: “Na tagane ca qo o Emani, na dauveisaqati, na meca.” E rerevaki rau sara ga na tui kei na ranadi o Emani. 7 E tucake mai na gunu waini na tui ena cudru katakata me lako ina banisenikau ni valenitui, ia e tucake o Emani me vakamasuti Ranadi Esiteri me vakabulai koya ni kila ni na totogitaki koya na tui. 8 Ni lesu mai na tui ena basenikau ni valenitui me lako ina vale eratou gunu waini tiko kina, e raica ni sa cuva tu o Emani ena idavodavo e toka kina o Esiteri. E kaya ena domolevu na tui: “Ena kucuva tale ga na ranadi ena noqu vale?” Ni vosa oti ga na tui, era ubia sara na mata i Emani. 9 Ia e kaya o Apona+ e dua na vakailesilesi ni tui: “Sa vakarautaka tale tu ga o Emani e dua na kau me baleti Motekai,+ o koya e vakatakila na itukutuku me bula kina na tui.+ Sa tu mai na vale nei Emani, e 50 na kiupiti* na kena cere.” E kaya sara na tui: “Vakaliligi koya kina.” 10 Era mani vakaliligi Emani ena kau a vakarautaka me baleti Motekai, sa qai ruru na cudru katakata ni tui.


The Fiji Times Online | Nai Lalakai Online | Mai na dovu ki na uvi\nMai na dovu ki na uvi Ministry Ni Veika Vakataukei | Monday, September 11, 2017\nUpdate: 11:31AM Ena macawa qo, meda sa sikovi ira mada na itaukei era sa kunea tiko na koula ena kedra tikiniqele. Qo e dua na veitarotarogi kei Jone Madrai na turaga ni Burenitu ena tikina o Nalawa, na yasana o Ra. Ni wiliwili sara yani.\nDaunitaro (DT): Ni sebera ni tekivu, taumada na vakavinavinaka levu ena nomuni ciqoma na neitou basika mai me keitou mai taura e vica na itukutuku me vakavure bula kivei keda na kawa itaukei.\nJone Madrai (JM): Sa vinaka saka vakalevu.\nDT: Rawa ni oni vakamacalataki kemuni mada?\nJM: Au vakavinavinaka sara vakalevu ena vuku ni siga nikua, na Tabacakacaka iTaukei me mai raici keimami na lewenivanua keimami vakayagataki qele tiko ena gauna oqo.\nAu vakavinavinakataka sara na nomuni yaco mai kei iratou na nomu ilawalawa vakaicakacaka, ena nodatou valenivolavola liu.\nO au na yacaqu o Jone Madrai ena koro o Burenitu, ena Tikina o Nalawa ena Yasana o Ra.\nAu vakatikotiko ga e Burenitu mai na gauna au sucu kina me yacova mai na siga nikua.\nDT: Ni vakamacalataka mada ga vakacaca, na irairai ni vanua sa tu qo vata na kena vure mai na vakasama mo ni sa tekivuna e dua na cakacaka bibi me vaka datou sa vakadinadinataka tu ena siga edai.\nJM: Vinaka saka vakalevu, au vakavinavinaka ni rawa ni dua na gauna nikua me lasika cake mai edua na gauna au kila ni vakarautaka tu na Kalou.\nKevaka oni rai na yasaqu, qo na vanua au dau tei dovu kina iliu, ni raica i muana i ra sara ya, era tu kina na loga dovu. O au talega edua na dau tei dovu au yacova tiko na 800 kina 900 na tani ena tikina qo o Nalawa.\nEna vuku ni nomuni taro, me yacova sara ga mai na siga nikua ni sa mai leqa tiko na iqaqi mai Rakiraki, sa vaka e lako cake na isau ni veika taucoko ni tatamusuki vei keimami na dau tei dovu.\nAu vakavinavinakataka na Kalou ni rawa ni vakayavalata tiko mai na noqu vakasama, meu sa toso vakamalua ena dua tale na yasana me rawa ni keitou bula kina vakavuvale.\nMe yacova sara mai na siga nikua, oni na raica toka ni loga ni uvi qo e a loga ni dovu tu eliu. Sa vaka e veisau, sega niu via cavuta meu vakalolovirataka na Tabana ni Suka, e sega.\nNa vuni noqu cavuta tiko ga baleta ni dua na bula e tiko tale ga kina. Na vuku saka ga ni nomuni taro ena mataka nikua, au gadreva ga meu cavuta na veivakauqeti, e sega ni bula duadua ga e tiko ena suka.\nNa bula e tu vakavolivoliti keda ga na itaukei ena gauna qo ena veika e ra sa maroroya tu na noda qase mai na gauna eliu me yacova mai na siga nikua.\nAu a sega mada ga ni tadra niu a tekivu toka ga mai na dua na ka lailai, ka vaka na ketekete se na taga ni masima e tawa sara tiko ira, na vanua ga ya e tekivu mai kina na uvi qo. Kevaka au vakarautaka ena ivakarau, au vakabauta ni sega ni sivia na 20 na kilo, na vanua ya au tekivu kina.\nAu sa mani veisau vakalailai na noqu rai, vata kei na noqu vakasama meu sa vakatovolea mada e dua tale na yasana, baleta niu sa raica tiko na drakidrakita ni veika au teivaka ka vakauta tiko ena iqaqi ena isau levu.\nEda raica rawa toka qo na mawe ni veika oya me yacova mai na siga nikua.\nE dina taucoko, au vakavinavinaka tale ga ni rawa ni oni cavuta toka mai na taro qori, au sega tale ga ni vakabekataka meu sauma tiko ga vakadodonu vei kemuni, e dina e tu dina na ka ena vuku ni noda bula na itaukei e vuni tu qo ka sega ni laurai, vakavo ga ke yavalati rawa me vaka ni oni sa raica toka qo na wena ena siga nikua.\nDT: Kerekere ni vakamacalataka vakavinaka vei keda se cava oni digitaka kina na uvi, na cava na vu ni nomuni digia na itei qo?\nJM: E taro bibi toka na nomuni taro, au vakavinavinaka vakalevu ni rawa ni datou mai veitalanoa ena siga nikua ena vuku ni vakasama ena noqu sa veisau toka mai vakamalua, au raica toka ni tei qo na uvi, eda vakawalena tu na itaukei ena siga nikua.\nIa, o au na noqu sa mai raica rawa au sa vakadinadinataka ni dua na itei a solia dina na Kalou, kevaka au cavuta na vosa qo, au vakabauta ni solia vakadodonu e ligada na Kalou meda taukena na itei qo na uvi baleta niu a vakadinadinataka na kaukaua ni tei qo ena Winston se qai gole ga qo.\nMai na logana ena yasana ka dua, se bera niu toki mai yasana qo, au vakadinadinataka kina baleta ni oti na Winston, era davo taucoko na veivudi ra tu qo, ra davo taucoko na noqu jaina, era leqa taucoko na noqu tavioka, na noqu itei taucoko era leqa taucoko, ia e dua na itei qo, turaga naita au a beca tu ga, au a sega ni kila, ni vunia tu na Kalou, vei keda na itaukei e dua na mataqali itei, e laurai tu vakamalumalumu na kena irairai, au sega ni kila ni itei qo, e dua dina na itei kevaka e lako mada ga mai na Category 5 se rawa ga niu kelia e tini na tani na uvi, qori na vuna au veisautaka kina na noqu vakasama.\nAu gadreva meu vakauqeti keda na kawa itaukei, qo e dua na kakana, au raica rawa ni oti e vula ono na noqu maroroa tiko na kakana e vale, keitou kana tiko me yacova na gauna au tea kina e dua na loga ni dromodromo, tavioka dromodromo, e matua mai na tavioka dromodromo keitou qai kana tavioka tale. Qori na noqu raica toka na itei qo kau nanuma toka meu yavalati keda baleta ni noda vanua e vanua ni cagilaba, na vanua dau yavalati vakawasoma ena cagi.


Jope 41 | iVolatabu ena Internet | Vakadewa ni Vuravura Vou\nVakamacalataka na Kalou na veivakurabuitaki ni Livaiacani (1-34)\n41 “O rawa ni toboki Livaiacani*+ ena batinisiwaSe dreta sobu tu na yamena ena dali? 2 O rawa ni vakacuruma na dali* ena ucunaSe cula na galegalena ena iqaso?* 3 Vakacava, ena vakamasuti iko vakalevu,Se na vosa vakamalua vei iko? 4 Vakacava, ena veiyalayalati kei iko,Me nomu bobula ena nomu bula taucoko? 5 O na vaqitora me vaka ga e dua na manumanuvukaSe vesuka ena dua na wa me nodra nomu goneyalewa lalai? 6 Vakacava, era na volitaka na dauveivoli? Era na wasea na dauvolivolitaki? 7 O na sosomaka na moto vakawa ena kuliniyagona+Se na uluna ena moto ni cocoka? 8 Tabaka ena ligamu,O na nanuma na ivalu qai sega ni cakava tale! 9 Na vakanuinui kece me vakamalumalumutaki kina, sa na dreve ga. Na kena irairai wale ga, o na domobula kina.* 10 E sega ni dua e doudou me vakasaga. O cei gona ena tu rawa e mataqu?+ 11 O cei a solia vei au e dua na ka meu saumi koya kina?+ Na ka kece e ruku i lomalagi e noqu.+ 12 Au na sega ni galuvaka na yavana,Na kena kaukaua kei na yagona bulicaki vinaka. 13 O cei sa luvata na kena iubi e sau? O cei ena curuma na galegalena ni dalaga tu? 14 O cei e rawa ni basuka na katuba ni gusuna?* E vakarerevaki na batina kece. 15 E veitaqataqai e dakuna na varina*Era veikabiti matua. 16 Era veisemati vinaka saraMe kua ni curu rawa ena kedra maliwa na cagi. 17 Era veisemati kece,Era kabi vata qai sega ni tawasei rawa. 18 Nona suru e vakacaudreva na rarama,Qai vaka na kida ni mataka na matana. 19 E tibi mai gusuna na liva,E lidi mai kina na bukawaqa. 20 E lako mai ucuna na kubou,Vaka na lovo e waqari ena kuta. 21 Na kena icegu e yameyame kina na qilaiso,Qai lako mai gusuna na yameyame ni buka. 22 E tiko e domona na kaukaua levu,Era gutuwa e matana na yalolailai. 23 Na ilobi ni lewena e veikabiti matua,Era vaka tu na kaukamea, e sega ni yavalati rawa. 24 Na utona e kaukaua vaka na vatu,Io, e kaukaua vaka na vatuniqaqaqi e dabe i ra. 25 Ni duri mai, era rere mada ga na qaqa,Na kena yavavala ena vakavuveilecayaki. 26 Ena sega ni yaga na iseleiwau kece e lauti koya,Se mani moto, moto lailai, se gasau.+ 27 E okata na kaukamea me vaka na tolonicovuata madu,Na kopa me kau vuca. 28 Na gasau ena sega ni cemuri koya,Na vatu ni irabo ena vuki me vunicovuata ni cawi yani vua. 29 E okata na iwau me dua wale ga na vunicovuata.Qai dredrevaka na rorogo ni moto. 30 Na botona e vaka na tiki ni iyaya qele momoto era sa kakavorovoro,E veitosoyaki ena soso me vaka na iyaya ni samu covuata.+ 31 E vakavuna me buebue na wai titobu me vaka ga na kuro,E yavalata na wasawasa me vaka na kuro waiwai. 32 Ena taliva tu na mawena ena sala e muria, Ena nanuma e dua ni ulu vula na wasa titobu. 33 E sega ni dua na ka e tautauvata kaya e vuravura,Na manumanu e buli me kua ni rere. 34 E waqa na matana ina ka kece e viavialevu. E tui vei ira kece na manumanu kila lagilagi.”\n^ Se rawa ni, karokotaile.\n^ Ipe., “kuta.”\n^ Ipe., “votona.”\n^ Se “kolotaki iko sobu.”\n^ Ipe., “matana.”\n^ Se rawa ni, “Nona isakisaki na varina e veitaqataqai.”


“E Tarai Keimami na Nodra Loloma”\nYadra! | Nb. 1 2017\nWILIKA ENA VOSA Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik English Estonian Ewe Finnish French Georgian German Greek Greenlandic Haitian Creole Hebrew Hiligaynon Hindi Hmong (White) Hungarian Icelandic Igbo Iloko Indonesian Italian Japanese Kazakh Kikaonde Kinyarwanda Kirghiz Kirundi Kongo Korean Latvian Lingala Lithuanian Luganda Luvale Macedonian Malagasy Malayalam Maltese Marathi Myanmar Ndebele (Zimbabwe) Nepali Norwegian Oromo Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tajiki Tamil Tatar Tetun Dili Thai Tigrinya Tok Pisin Tsonga Turkish Twi Ukrainian Urdu Vietnamese Waray-Waray Wolaita Xhosa Yoruba Zulu vakaViti\nE TOKA o Nepal ena vualiku kei Idia qai levu na kena ulunivanua. Ena Vakarauwai na ika25 ni Epereli, 2015, a kurei Nepal e dua na uneune vakaitamera e 7.8 na kena kaukaua. A yaco na uneune ena vuaira ni kena koroturaga o Kathmandu. Era mate kina e le 8,500, qori na iwiliwili levu duadua ni lewenivanua mera mate ena dua na leqa tubukoso. E vakacacani e sivia e veimama na milioni na vale. Era le 2,200 na iVakadinadina i Jiova e Nepal, levu vei ira qori era vakaitikotiko ena vanua e yaco kina na uneune. E ka ni rarawa ni mate e dua na iVakadinadina kei na rua na luvena.\nE kaya e dua na iVakadinadina o Michelle nira tiko ena nodra soqo ni lotu e levu na iVakadinadina i Jiova ena gauna e yaco kina na uneune. Ke ra tiko ena nodra vale, a rawa nira mate e levu tale. Na cava era bula kina na iVakadinadina era tiko ena nodra soqo ni lotu? A veivuke vakalevu na itaratara ni nodra Vale ni Soqoni.\n“KEIMAMI SA QAI RAICA NA KENA YAGA!”\nNi yaco na uneune, e rawa ni duri tu ga na nodra Vale ni Soqoni na iVakadinadina i Jiova e Nepal ena vuku ni kena itaratara. E kaya o Man Bahadur e dua na turaga e dau veivuke ena tara ni vale qori: “Ni ka lalai ga na vale, era dau taroga e levu se cava e vakarautaki vinaka sara kina na kena yavu. Keimami sa qai raica qo na kena yaga!” Oti na uneune, a vakadonui me idrodro na nodra Vale ni Soqoni na iVakadinadina i Jiova. O ira na lai vakaruru e kea era vakila na lomavakacegu, dina ni se tarai ira tu na revurevu ni uneune.\nVakayagataki me idrodro nodra Vale ni Soqoni na iVakadinadina i Jiova\nEra yavala totolo na ivakatawa ni iVakadinadina i Jiova ena nodra vaqarai na lewenilotu era se yali tiko. E kaya e dua na iVakadinadina o Babita ni tarai ira sara ga na nodra veinanumi kei na nodra loloma na ivakatawa qori. Eratou veisiko tale ga na lewe ni komiti e qarava tiko na nodra cakacaka na iVakadinadina i Jiova e Nepal, ra qai veitomani eso tale na ivakatawa mera lai laurai na lewenilotu kei na veivuke e gadrevi me caka vei ira.\nSikovi ira na vakaleqai ena uneune o Gary Breaux, mai na itikotiko liu ni iVakadinadina i Jiova\nErau gole tale ga i Nepal o Gary Breaux kei na watina o Ruby, rau veiqaravi ena itikotiko liu ni iVakadinadina i Jiova mai Merika. E kaya o Reuben e lewe ni komiti sa cavuti oti mai: “E veilecayaki na ituvaki e Kathmandu ni se vakilai tu na revurevu ni uneune. Keimami lomalomaruataka kina na nona veisiko yani o Gary Breaux. Ia sega ni dua na ka ena tarova na ilakolako qo, ena yaco ga mai ke o Gary! Dua na ka nodra marautaka na iVakadinadina na nona veisiko.”\n‘KEIMAMI SA QAI VEIVOLEKATI GA’\nE kaya o Silas e veiqaravi ena valenivolavola ni iVakadinadina i Jiova e Nepal: “Gauna ga e rawa tale kina na qiri, sa taqiri tu ga ena bogi kei na siga na talevoni! Era nanumi keimami tu mai na iVakadinadina e veiyasa i vuravura. Keimami sega ni veikilai vosa, ia keimami kila nira lomani keimami ra qai vinakata dina mera veivuke.”\niVakadinadina mai Urope era veivuke ena veiqaravi vakavuniwai\nNi oti na uneune, era kau kakana yani ena nodra Vale ni Soqoni na iVakadinadina me lai soli vei ira na vinakata na veivuke. A tauyavu tale ga e dua na Komiti ni Vakacoko, levu na iyaya ni veivuke e vakau mai Bangladesh, Idia, kei Japani. Oti tale e vica na siga, eratou yaco yani eso na iVakadinadina mai Urope qai vakayagataki e dua na Vale ni Soqoni me vakayacori kina nodratou veiqaravi vakavuniwai. Era laurai vakavuniwai o ira era vakaleqai ena uneune, era vakacegui tale ga ena rarawa ni lomadra.\nE kaya e dua na yalewa o Uttara me baleta na ka era vakila e levu: “E vakadomobula na uneune. Ia keimami veivolekati kina vakalevu kei ira na lewe ni neimami vuvale vakayalo.” Io, na uneune sa qai vaqaqacotaka ga na nodra lomani Jiova na nona iVakadinadina, kei na loloma era vakaraitaka vei ira era vakabauta vata.\niMeli iMeli “E Tarai Keimami na Nodra Loloma”\nULUTAGA LEVU iWali ni Lomabibi\nNa Matadredredre—E Dua na iLoloma Talei\nNA RAI NI IVOLATABU Vakalutu\nIVAKASALA INA VUVALE Sala Mo Vakaraitaka Kina na Vakavinavinaka\nBULA VAKAIDEWADEWA SE BULI? Na Kadi ni Vanua Dravuisiga\nText Sala me download kina na ka e tabaki YADRA! iWali ni Lomabibi\niMeli iMeli YADRA! iWali ni Lomabibi\niWali ni Lomabibi\nYADRA! iWali ni Lomabibi


iVakavuvuli i Jisu me Baleta na Veisere kei na Nodra Lomani na Gone | Bula i Jisu\nMACIU 19:1-15 MARIKA 10:1-16 LUKE 18:15-17\nRAI NI KALOU ME BALETA NA VEISERE\nISOLISOLI NI BULA VAKADAWAI\nBIBI MERA VAKATAKI IRA NA LALAI\nNi ratou biubiu mai Kalili o Jisu kei na nona tisaipeli, eratou takosova na Uciwai na Joritani kei na yasayasa vakaPeria ratou gole sara ina ceva. Sa vakamacalataka oti vei ira na Farisi o Jisu ena nona ilakolako e liu i Peria na lawa ni Kalou me baleta na veisere. (Luke 16:18) Era kauta cake tale mai na ile qori mera vakatovolei Jisu kina.\nA kaya o Mosese ni rawa ni sereki e dua na yalewa ke raici vua “e dua na ka tawakilikili.” (Vakarua 24:1) E duidui na ka era vakabauta eso me yavu ni veisere. Eso era kaya ni rawa ni wili mada ga e keri na leqa lalai. Era mani taroga na Farisi: “E vakatarai vua na tagane me sereki watina ena dua ga na yavu e rawa?”—Maciu 19:3.\nE sega ni tokona na vakasama vakatamata o Jisu, e vakamacalataka ga vakamaqosa na inaki ni Kalou me baleta na vakawati. “Vakacava, oni sega ni wilika ni o koya e bulia na tamata mai na ivakatekivu e bulia na tagane kei na yalewa qai kaya, ‘Ena biuti tamana kei tinana o tagane me kabiti watina me rau sa na lewe dua ga?’ Erau na sega ni lewe rua tiko, erau sa na dua ga na yago. O koya gona, na ka sa vauca vata na Kalou me kua ni tawasea na tamata.” (Maciu 19:4-6) Gauna e tauyavutaka kina na Kalou na vakawati, sega ni tukuna e dua na yavu me rau veisere kina o Atama kei Ivi.\nEra vaqara veiba sara na Farisi ena nodra tarogi Jisu: “Na cava e tukuna kina o Mosese me solia o tagane vei watina na ivola ni veisere qai vakatalai koya?” (Maciu 19:7) E kaya vei ira o Jisu: “Ena vuku ni nomuni lomaqa, a vakatara kina o Mosese moni sereki watimuni, ia a sega ni kena inaki mai na ivakatekivu.” (Maciu 19:8) Na “ivakatekivu” e cavuti e keri e sega ni gauna i Mosese, ia e dusia na gauna a tauyavutaka kina na Kalou na vakawati mai Iteni.\nSa qai vakabibitaka o Jisu: “Au tukuna vei kemuni, na tagane e sereka na watina qai vakawati tale e sa wili me veibutakoci ke sega ni veiyacovi tawadodonu [vaKirisi, por·neiʹa] o watina.” (Maciu 19:9) Kena ibalebale e yavu ga vakaivolatabu ni veisere na veiyacovi tawadodonu.\nEratou kaya sara na tisaipeli: “Ke va qori na vakawati, sa vinaka cake ga me kua na vakawati.” (Maciu 19:10) Me nanuma tiko gona o koya e via vakawati ni dodonu me dei na vakawati!\nNi vakamacalataka o Jisu na bula vakadawai, e kaya nira sega ni vakawati eso ni vakaleqai na yagodra nira se qai sucu. Eso era sega ni vakawati nira sele. Ia eso tale era lewai ira vinaka ra qai vakatulewataka mera kua ni vakawati me levu kina na gauna era vakayagataka ena veika e vauca na Matanitu ni Kalou. E uqeti ira na vakarorogo o Jisu: “Vei ira era rawata qo [bula vakadawai], mera cakava sara.”—Maciu 19:12.\nEra kau sara yani vei Jisu na lalai. Ia eratou cudruvi ira na lewenivanua na tisaipeli, eratou rairai sega ni vinakata me vakasosani o Jisu. E sega ni taleitaka qori o Jisu, mani kaya vei ratou: “Laivi ira na gone lalai mera lako mai vei au, dou kua ni tarovi ira, ni o ira va qo e nodra na Matanitu ni Kalou. Au tukuna vakadodonu vei kemudou, ni o koya e sega ni ciqoma na Matanitu ni Kalou me vaka e dua na gonelailai, ena sega sara ni curu kina.”—Marika 10:14, 15; Luke 18:15.\nEda vulica e keri ni bibi meda yalomalumalumu qai tuberi rawarawa me vakataki ira na gone lalai ke da via vakarurugi ena veiliutaki ni Matanitu ni Kalou. E keveti ira na gone qai vosa vakalougatataki ira o Jisu ni lomani ira. E lomani ira tale ga va qori na “ciqoma na Matanitu ni Kalou me vaka e dua na gone lailai.”—Luke 18:17.\nEra vakatovolei Jisu vakacava na Farisi me baleta na veisere?\nNa yavu vakaivolatabu cava e kaya o Jisu ni rawa kina na veisere?\nNa cava era na rairai vakatulewataka kina eso na tisaipeli mera dawai?\nNa cava e vakavulica o Jisu ena ka e cakava vei ira na lalai?\nVulica na ka e vakatara na Kalou kei na ka e cata.\niMeli iMeli Veisere kei na Nodra Lomani na Gone\njy wase 95 t. 222-223


The Fiji Times » Yavalata tiko na yagomu e na veisiga\nYavalata tiko na yagomu e na veisiga\n10 July, 2017, 9:50 am\nUpdate: 9:50AM AU vakavinavina sara vakalevu vua na Kalou Levu ko Jiova e na noqu yacova rawa mai na Muanaira Day e na siga e dai.\nE vakadeitaka toka mai na i tukutuku oqori o Mereani Raico, na marama ni Vanuadina, Tokatoka, Tailevu ka domona na i kanakana ni ki e na koro ko Muanaira, Qiuva, Bau e na yasana talega o Tailevu.\nNa gauna e gole yani kina na Na i Lalakai e na koro ko Muanaira e na siga Vakarauwai, e se qai lesu sara ga mai na marama oqo e na nona vakawereca na nona veirourou ka tea voleka toka ga e yasa ni nona vale.\nE kaya o Raico ni dodonu me da yavalata tiko na yagoda e na veisiga me rawa ni vakalailaitaka na mate sureti ka sa veitauvi vakalevu sara tiko e na gauna oqo.\n�Gauna e liu, au dau gole e na veitiritiri na la�ki losua, la�ki dreke niu mai nakoro ka vakakina na noqu dau vukei noqu lewe ni vale e na veika kecega keirau dau cakacaka vata kina.\n�Ia, niu sa mai yacova toka oqo na i ka 80 ni yabaki ni noqu bula, au sa sega ni rawa ni cakava na veika au a dau cakava e liu, ia, au sa teitei toka ga e na noqu yasa ni vale me rawa ni yavala tiko kina na yagoqu,� e kaya.\nTomana o Raico ni 18 na yabaki na nodrau taura tu na i tutu ni Vakavuvuli e nakoro kei na nona lewe ni vale ni bera ni qai mai kacivi na nona bula e na yabaki 2010.\nKuria ni mai na loma ni 18 na yabaki oya, e rau donumaka kina e walu na i Talatala.\nE kaya na marama ni Vanuadina oqo, ni i lavo e rau rawata kei na nona lewe ni vale, e rau tara rawa kina e va na vale, ka vakakina na nodratou icurucuru na luvedrau.\n�Au sa vakavinavinaka tiko ga vua na Kalou Levu ni vaqo na i rairai ni veika au sotava e na siga e dai,� e kaya.\nTomana na marama oqo ni dodonu me da kua ni vakaosoosotaka na noda vakasama e na veika e sega na betena, ka me da mamarau ga e na veisiga me rawa ni dede kina na noda bula e na dela ni vuravura ka veivakarautaki kina na Kalou.\n�O au, au sa raica oti na noqu sala, na nodratou vakilici au na makubuqu, au qai vakilai au tale mai kina, e rairai e se tiko beka na kequ yaga me vakabulai au tale mai kina na Dau ni Lewa, ka�u mai talanoa tale tiko kina e na siga e dai,� e kaya.\nNa gauna oqo e tea wavoki toka e na nona yasa ni vale na moli, rokete, rourou, baigani, ka vakakina ni bucina tale tikoga na yasi na marama oqo.\nE ratou se bula vinaka kece tiko na luvedrau e lewe va, ka vakakina na makubuna e 12, ka nuitaka tiko o Raico ni na vakabalavutaki tiko na nona bula me yacova na Siga ni Sucu ni yabaki oqo.


The Fiji Times » Vakadeitaka na nomu vakabauta\nVakadeitaka na nomu vakabauta\nAISEA 2: 3: Ki Mitzion Tetzei Tora Udivar Mirushlayim\nNi na lako yani mai Saioni na i Vunau kei na Vosa i Jiova mai Jerusalemi.\nEna Same 24: 1 A nei Jiova ko vuravura kei na ka kecega sa Sinai kina, a veivanua kei ira era sa tiko kina.\nNi sa bula vinaka tale mai na wekaqu, sa ara na yadra.\nNa Same oqo ( Same 24: 1) e dusia ni vanua e kena i balebale e rua na ka.\nNai matai; na qele kei na ka kecega era tu kina.\nNa kena i karua, o keda na tamata.\nNa i balebale ni vosa oqo na Vanua; e dua na uma tamata ra tiko ena dua na vanua ka duavata na kedra uma qele, ka qai maroroya tiko na kena veiwekani, na kena vakabauta, na kena i tovo, na bula kei na kena vosa.\nKemuni na wekaqu, mai na veiyasai Viti, oqo saraga na uto ni nodra bula na noda qase ena gauna e liu.\nEra dau dabe dei tokaga ena yavu bibi oqo.\nNa yavu cava? Na kena i sau, sai koya na nodra dau maroroya dei tokaga na nodra bula ni veiwekani, vakabauta, na i tovo kei na kena vosa talega.\nO koya saraga oqo na ka e dau maroroi ira sara tikoga ena gauna e liu mai na bula ni kakaseresere eda sa vakila tu ena gauna nikau.\nO koya saraga oqo e dau maroroi ira sara tikoga mai na bula ni duidui kei na bula ni tatawasewase me vaka e se yaco tu ena gauna nikau. E dua na ka bibi e dau kune votu vei ira ni ra dau vakadeitaka vakavinaka tikoga na nodra bula ni vakabauta.\nKa ra qai dau toso tikoga vakamalua.\nE dina ga ni ra dau toso tikoga vakamalua, ia, era dau bula voli ena bula e kaukauwa, na bula e qaqa kei na bula e sega ni druka.\nEra sega sara ni druka vakarawarawa, ena dau colata voli na i tavi ni nodra vanua vata kei na i tavi ni lotu.\nNa vuni nodra dau sega ni druka vakarawarawa tiki kina baleta ni ra dau vakadeitki ira tikoga vua na nodra Kalou Levu ko Jiova. Era dau vakadeitaka tikoga na nodra bula vakabauti koya.\nOqo saraga na yavu- va – Kalou.\nO keda na i Taukei, o keda na kawa ni tamata kacivi – vosa bibi\nEda kacivi ka digitaki mai vua na noda Kalou levu ko Jiova.\nEda kacivi me vakataki ira na Isireli.\nEra vakamataqali, vakayavusa, ka vakaitokatoka talega me vakataki keda saraga na i Taukei.\nO ira na Isireli- ni ra dau vakadeitaki ira vakavinaka sara va na yavu bibi oqo era dau qaqa yarayara va na veivalu kecega era dau la?ki valu kina.\nNi kevaka mada ga e dua na matanitu e dau via tuvai valu mai vei ira era sega ni dau rere se dau yalo lailai.\nEra dau lako ka valu tikoga e na kaukauwa ni nodra Kalou.\nEna II ni Veigauna 20, e rua na matanitu o Moapi kei Amoni- rau via valuta na yavusa ko Juta – e liutaka tiko o Jiosafati na Tui,\nE dei vakavinaka sara tikoga na nona vakabuta na Tui oqo ko Jiosafati.\nE solia na nona i vakaro mera lolo vua na nodra Kalou Levu.\nNi ra vakadeitaka tikoga na nodra vakabauta, e qai sauma saraga vei ira na Kalou na nodra lolo.\nTukuna vei Jiosafati na Kalou se vei ira na Yavusa ko Juta- Dou tuva, dou vakaukauwataki kemudou, au na valu ena vukumudou.\nNa i vakaro se i vakasala ga kivei keda na i Taukei, ni sa roro tiko mai oqo na gauna ni veidigidigi na noqu i vaksala ga oqo.\nMe da lolo, ka masumasu ga vakalevu.\nMe da vakataki ira na Yavusa ko Juta.\nMe da na vakadeitaki keda tiko ki vua na noda Kalou ko Jiova eda na cakava ga na ka e dodonu me da na cakava.\nEda na sega ni na cakacaka vakaveitalia. Ni da vakadeitaki koya tiko o Aisea na Parofota vua na nona Kalou eqai tukuna tiko na nona i tukutuku ena Aisea 62: 1-7 ? Ena vuku i Saioni, au na sega ni tiko lo ena vukui Jerusalemi, au na sega ni vakacegu rawa.?\nNa i balebale ni vakasama bibi oqo ni sa sega ni qai vakacegu rawa ko Aisea. Ena masumasu ka lolovaka tiko na nona vanua ena veigauna kecega. Oqo saraga na i wali ni noda leqa o keda na tamata vakabauta.\nE sega ni qai dua tale na digidigi vei keda. O keda eda sa na ravi ga vua na Kalou me vakataki ira na Isireli.\nMeda masulaka ka lolovaka vakalevu na veidigidigi esa roro tiko mai oqo, baleta me kakua ni yaco kina na i naki vakatamata ka me na yaco tikoga kina na i naki va- Kalou.\nEna qai kuri tale ena macawa mai oqo.\nNaba ni talevoni mo ni veitaratara mai kina : 9590439/9204915 kei na Digicel na 7598788.